title: Työolosuhteiden järjestelytuki

text: Työolosuhteiden järjestelytuki on työnantajalle maksettavaa rahallista tukea vajaakuntoisen työntekijän työnteon edistämiseen. Tukirahaa voidaan käyttää työkoneisiin ja laitteisiin, menetelmien muuttamiseen ja olosuhteiden parantamiseen. Rahallista tukea saa myös vajaakuntoista avustavan työntekijän antamaan apuun. Järjestelytuki kuuluu perinteisiin kuntoutuksen menetelmiin, ja sen avulla pyritään helpottamaan tai poistamaan vammaisuudesta aiheutuvia työnteon haittatekijöitä tai työympäristöesteitä. Tukea maksaa Työ- ja elinkeinotoimisto hakemuksesta.


title: Työolosuhteiden järjestelytuki

text: Määräykset tuesta sisältyvät valtioneuvoston asetukseen 1346/2002. Vuonna 2007 järjestelytuki on 2 500 euroa tuettua henkilöä kohti, mutta jos tuettava henkilö on vaikeavammainen, tuen suuruus on 3 500 euroa. Avustajan palkkakustannusten tuki on 250 euroa kuukaudessa, vaikeavammaista avustavan henkilön tuki on 350 euroa kuukaudessa. Avustajan palkkaan saa tukea enintään vuoden ja vaikeavammaisen henkilön tarvitsemaan apuun kaksi vuotta. Järjestelytuen myöntämiseksi tarvitaan lääkärinlausunto työntekijän työkyvyn rajoituksista. Lisäksi tarvitaan työterveyshuollon tai työsuojeluviranomaisen arvio järjestelyjen tarpeellisuudesta.


title: Työolosuhteiden järjestelytuki

text: Asiaa selvittävän työryhmän mukaan järjestelytukena annettava rahamäärä on usein riittämätön, eikä etuudesta myöskään ole tiedotettu kovin aktiivisesti. Järjestelytuen käyttöön liittyvistä esteitä tulisi tehdä selvitys, ja lisäksi tulisi selvittää, miten järjestelytukena toteutettu toisen henkilön antama apu ja vammaispalvelulain mukainen henkilökohtaisen avustaja sopivat yhteen.


title: Työolosuhteiden järjestelytuki

text: Sosiaaliset yritykset työllistävät vajaakuntoisia, ja niille maksetaan tästä korvausta. Niiden toiminta perustuu lakiin sosiaalisista yrityksistä 1351/2003.


title: Henri Heinäheimo

text: Henri Juhani Heinäheimo (s. 2. helmikuuta 1980 Alahärmä) on suomalainen pesäpalloilija. Hän edustaa Seinäjoen Jymy-Jusseja ja pelasi kesällä 2013 seuran ykköspesisjoukkueessa. Hänen kasvattajaseuransa on Seinäjoen Maila-Jussit. Heinäheimo pelasi ulkokentällä linjapelaajana, sisäpelissä vaihtajana/kotiuttajana. Ammatiltaan hän on insinööri.


title: Stefan Hula (nuorempi)

text: Stefan Jaroslaw Hula (s. 29. syyskuuta 1986 Szczyrk) on puolalainen mäkihyppääjä, joka kuuluu Puolan A-maajoukkueen hyppääjiin. Hänen nykyinen seuransa on KS Eve-nement Zakopane.


title: Stefan Hula (nuorempi)

text: Hula oli mukana talviolympialaisissa 2006, jossa hän oli pienen mäen kilpailussa 29:s ja joukkuekilpailussa viides. Liberecin MM-kilpailuissa 2009 hän sijoittui normaalimäessä 26:nneksi ja joukkuekilpailussa neljänneksi. Vancouverin olympialaisissa 2010 hän oli suurmäessä 19:s, normaalimäessä 31:s ja joukkuekilpailussa kuudes. Oslon MM-kilpailuissa 2011 hän sijoittui suurmäessä 33:nneksi sekä joukkuekilpailuissa neljänneksi ja viidenneksi. Lentomäen MM-kilpailuissa hän saavutti Oberstdorfissa 2018 joukkuepronssia ja oli henkilökohtaisessa kilpailussa kolmastoista. Pyeongchangin olympialaisissa 2018 hän sai joukkuekilpailussa pronssia, oli normaalimäessä viides ja suurmäessä viidestoista.


title: Stefan Hula (nuorempi)

text: Nuorten maailmanmestaruuskilpailuissa Strynissä 2004 hän kuului Puolan hopeajoukkueeseen ja oli henkilökohtaisessa kilpailussa kolmastoista.


title: Stefan Hula (nuorempi)

text: Hula osallistui maailmancupin henkilökohtaiseen kilpailuun ensimmäisen kerran Innsbruckissa tammikuussa 2006. Ensimmäiset maailmancup-pisteensä hän sai oltuaan muutamaa viikkoa myöhemmin Zakopanen kilpailussa 22:s. Kymmenen parhaan joukkoon hän sijoittui ensimmäisen kerran oltuaan kymmenes Sapporossa tammikuussa 2009. Parhaimmillaan hän on sijoittunut neljänneksi Zakopanessa tammikuussa 2018.


title: Stefan Hula (nuorempi)

text: Hulan isä Stefan on entinen yhdistetyn hiihtäjä.


title: Rochester (Minnesota)

text: Rochesterissa sijaitsee Mayo Clinic, yksi Yhdysvaltojen tunnetuimmista sairaaloista. Rochester on myös IBM:n suurimpien toimistojen kotipaikka.


title: Rochester (Minnesota)

text: Kaupunki on perustettu vuonna 1864 sioux-intiaanien maille.


title: Stefan Hula

text: Stefan Hula on seuraavien henkilöiden nimi:


title: TeleSampo ja Infotel

text: TeleSampo ja Infotel olivat 1980-luvun ja 1. lokakuuta 2004 välillä toimineita suomalaisia tekstipohjaisia tietoverkkopalveluita, joiden kehitys aloitettiin ennen internetin leviämistä. 1980-luvun alussa eurooppalaiset teleyhtiöt alkoivat rakentaa kansallisia videotex-pohjaisia palveluitaan, joista menestyksekkäin oli ranskalainen Minitel. Näiden tarkoitus oli luoda yhdyskäytäviä julkishallinnon, pankkien, vakuutusyhtiöiden tietopankkien välille ja tuoda palveluita myös kansalaisten ulottuville. Suomessa tämän kehityksen myötä Suomen Posti- ja telelaitos aloitti 1. huhtikuuta 1984 kaupallisen videotex-palvelun, jonka nimeksi vakiintui Telesampo vuonna 1988. Myös Helsingin Puhelinyhdistys, oli aloittanut kokeilunsa videotex-järjestelmillä jo vuosikymmenen taitteesta ja aloitti Telesammon kanssa samoihin aikoihin oman kaupallisen Infotel-palvelunsa.


title: TeleSampo ja Infotel

text: Aluksi Telesampoa käytettiin erillisten televisioon liitettyjen Telesampo-päätteiden avulla, mutta mikrotietokoneiden ja modeemien halpeneminen teki niistä pääasiallisia päätelaitteita ja sen myötä videotexin korvasi pääosin ASCII-pohjaiset järjestelmät. Yhteydenotto modeemilla oli yksinkertaisimmillaan soitto aikaveloitukselliseen kioskipalveluun joka ei edellyttänyt mitään sopimussuhteita toimivan lankapuhelinliittymän lisäksi. Käyttäjälle Telesampo ja Infotel tarjosivat pääsyn muun muassa verkkopankkipalveluihin, sähköpostiin, muiden maiden kansallisiin videotex-järjestelmiin ja silloiseen internetiin. Muita suosittuja palveluita olivat myös Maatalouden laskentakeskuksen tarjoamat neuvonta- ja laskentapalvelut ja alkuvaiheessa chattaily.


title: TeleSampo ja Infotel

text: Infotelin ja Telesammon käyttäjämäärät tasaisesti nousivat 1990-luvun ajan, kunnes kaupallisen internetin läpimurto teki tekniikasta auttamatta vanhentunutta. Telesammolla oli 1990-luvun alussa arviolta 20 000–30 000 käyttäjää ja vuonna 1997 Tieke arvioi Telesammolla ja Infotelilla olleen yhteensä jo 350 000 käyttäjää, joista 55 % olisi tullut kotitalouksista. Telesammon lopettaessa vuonna 2004, sillä oli enää arviolta 3 000 käyttäjää.


title: TeleSampo ja Infotel

text: Telesammon ja Infotelin valikkopalvelun ylläpito oli alkuvaiheessa operaattorin kannalta työlästä. Muutoksen tekeminen, esimerkiksi uusi pankkipalvelu, edellytti valikon EPROM-muistipiiriin polttamista. Loppuvaiheessa palvelut tuotettiin tietokoneella. Valikossa palveluille voitiin asettaa palvelukohtainen hinnoittelu, joka veloitettiin lähettämällä lisäsykäyksiä käyttäjän puhelinyhteydelle. Rajoittavana tekijänä oli telelainsäädäntö, joka asetti rajoituksen näin toteutetulle veloitukselle. Rajoituksista huolimatta juuri tämä lisäveloitusominaisuus kuitenkin piti Telesammon ja Infotelin hengissä vielä pitkään sen jälkeenkin, kun internet oli jo vallannut markkinat pankkimaailman ja sähköpostipalvelujen osalta.


title: TeleSampo ja Infotel

text: 1994 aloittaneet yrityksille tarjottavat kaupalliset internet-palvelut Lanlink ja Datanet aloittivat kehityksen, joka lopulta johti kymmenessä vuodessa Infotelin ja Telesammon alasajoon. Internet-palveluntarjoajat alkoivat jo varhaisessa vaiheessa rakentaa kuluttajien soittosarjapalveluja Lanlinkin ja Datanetin päälle, aluksi lähinnä sähköpostin käyttöä varten ja selaimien kehittyessä internet-selailuun. Pankit siirsivät omat palvelunsa internetin puolelle ensin telnet-pääteyhteydellä ja lopulta selainyhteydelle. Infotel ja Telesampo, jotka tarjosivat pääteyhteystyyppisen valikkopalvelun, pystyivät säilyttämään osan palveluista ja kilpailemaan avointa internetiä vastaan vain toimivalla veloituspalvelulla.


title: Kyllikki Mäntylä

text: Maija Kyllikki Mäntylä, o.s. Wanninen, nimimerkki Maija-Kyllikki (18. elokuuta 1907 Sortavala – 5. tammikuuta 1979 Kuopio) oli suomalainen pääasiassa karjalaisaiheista kirjoittanut kirjailija.


title: Kyllikki Mäntylä

text: Mäntylän vanhemmat olivat tukkuliikkeen johtaja Pekka Wanninen ja Helena Waittinen. Hän pääsi ylioppilaaksi Sortavalan tyttökoulusta 1926 ja valmistui filosofian maisteriksi Helsingin yliopistosta 1930. Mäntylä oli naimisissa vuodesta 1931 lääninneuvos Eero Kustaa Mäntylän kanssa. Hän toimi Yleisradion maaseutuohjelmapäällikkönä Kuopiossa 1941–1952, joskin 1942–1944 hän oli myös englannin kielen opettaja Kuopion kauppaoppilaitoksessa.


title: Kyllikki Mäntylä

text: Mäntylä aloitti kirjallisen uransa pakinoitsijana ja kirjoitti lastenkamaripakinoita. Hänen tuotantoonsa kuuluu myös novelleja, näytelmiä ja kuunnelmia. Tunnetuimmat Mäntylän teoksista ovat karjalaisesta evakkonaisesta Oprista kertovat näytelmät "Opri" (1953; kantaesitetty Tampereen Työväen Teatterissa) sekä "Opri ja Oleksi" (1955; kantaesitys Tampereen Työväen Teatterissa). Edellisestä ohjasi Edvin Laine "Opri"-nimisen elokuvan 1954. Sen toisena käsikirjoittajana oli Kyllikki Mäntylä. Jälkimmäisestä on Tauno Pylkkänen säveltänyt 3-näytöksisen oopperan "Opri ja Oleksi" 1984. Oprista ja Oleksista on myös tehty pitkä televisioelokuva vuonna 1980. Sen ohjasi "Markku Onttonen". "Opri" sekä "Opri ja Oleksi" on myös ruotsinnettu. Mäntylä suomensi ruotsin-, englannin- ja saksankielistä kaunokirjallisuutta.


title: Murheenkryynin poika

text: Murheenkryynin poika on Aarne Laineen ohjaama komedia vuodelta 1958. Se on lajityypiltään sotilasfarssi ja suoranaista jatkoa 20 vuotta aiemmin valmistuneelle Suomen ensimmäiselle sotilasfarssille, Yrjö Nortan ja Toivo Särkän ohjaamalle "Rykmentin murheenkryynille", jonka senkin käsikirjoitus oli Toivo "Topias" Kauppisen.


title: Murheenkryynin poika

text: Elokuva oli näyttelijä Aarne Laineen viimeinen ohjaus. Edellisen elokuvan näyttelijöistä mukana on ainakin Siiri Angerkoski, jälleen samassa roolissa Mimmi Aaltosena, mutta mukana on monia suomalaisen elokuvan kärkinimiä, joskaan tuolloin vielä ei niin merkittäviä näyttelijöitä. Monet elokuvan näyttelijät ovat Tampereelta, etenkin Veikko Sinisalo, Veijo Pasanen, Ritva Valkama ja Vili Auvinen.


title: Murheenkryynin poika

text: Elokuvan katsojamäärät jäivät vuoden keskitasoa tuntuvasti alhaisemmiksi.


title: Murheenkryynin poika

text: Entisen rykmentin murheenkryynin eli pienviljelijä Hemminki Aaltosen (Uljas Kandolin) ja vaimonsa Mimmin (Siiri Angerkoski) poika Heikki Hemminki (Veikko Sinisalo) valmistautuu armeijapalvelukseensa. Poika on kuin mallisotilas, kunnes kasarmille saapuu melkein samanniminen alokas Heikki Anselmi Aaltonen (Veijo Pasanen), viaton kirjakauppa-apulainen. Kirjakauppa-apulainen ei välitä paljoa armeijasta ja ei osaakaan paljoa mitään. Kahden lähes samannimisen Aaltosen välille syntyy sekaannuksia ja erehdyksiä, siksi Hemminki ja Mimmi saapuvat kasarmille asiaa selvittelemään.


title: Murheenkryynin poika

text: Elokuvaa on luonnehdittu 2000-luvun kritiikeissä heikoksi sotilasfarssiksi ja "umpikiltiksi ja pöllöksi", ja sen vitsejä venytetään pitkään ja puuduttuvasti. Jo aikalaiskritiikki ruttasi käsikirjoituksen ja ohjauksen, mutta näyttelijät saivat tuolloin kiitosta, samoin kuvaaja Olavi Tuomen työ on nostettu esiin.


title: Idmon

text: Idmon () oli kreikkalaisessa mytologiassa argonauttien mukana ollut tietäjä. Hänen vanhemmikseen mainitaan Kyrene ja itse Apollontai kuolevainen Abas.


title: Idmon

text: Idmon tiesi kuolevansa argonauttien retkellä, mutta liittyi silti mukaan. Hän sai surmansa villikarjun hyökättyä hänen kimppuunsa. Taru kertoo, että Apollon käski boiotialaisia rakentamaan kaupunkinsa Idmonin hautapaikalla kasvavan villin oliivipuun ympärille ja pitämään häntä kaupunkinsa suojelijana, mutta nämä eivät tehneet niin.


title: Idmon

text: Idmon, Aigyptoksen ja Gorgon poika, joka meni naimisiin Pylargen, Danaoksen ja Pierian tyttären, kanssa. Hänen morsiamensa surmasi hänet hääyönä.


title: Abas

text: Abas (, ) viittaa seuraaviin mytologian hahmoihin:


title: Madonna (VHS)

text: Madonna on yhdysvaltalaisen poplaulaja Madonnan ensimmäinen VHS-julkaisu. Se on julkaistu VHS-kasettina, Betamax-kasettina sekä myös laser- ja VHD-levynä. Se julkaistiin 4. marraskuuta 1985. Se sisältää Madonnan neljä musiikkivideota.


title: The Virgin Tour Live

text: The Virgin Tour Live on yhdysvaltalaisen poplaulaja Madonnan ensimmäinen konserttinauhoitus. Se sisältää Madonnan konsertin hänen The Virgin Tour kiertueeltaan. Se on julkaistu ainoastaan VHS:nä.


title: The Virgin Tour Live

text: The Virgin Tour oli Madonnan ensimmäinen konserttikiertue. Se sisälsi esiintymiset kaikissa tärkeimmissä Yhdysvaltain kaupungeissa sekä Kanadan suurimmassa kaupungissa, Torontossa. Kaikki 17 162 lippua New Yorkin legendaariseen Radio City Music Hall -konserttiin myytiin ennätysnopeasti, 34 minuutissa. Kaikki muutkin konsertit myytiin täyteen, monet niistä vain muutamissa tunneissa.


title: The Virgin Tour Live

text: The Virgin Tour Madonnan virallisilla kotisivuilla


title: Suppusuu

text: Suppusuu ("Nannostomus beckfordi") on tetrakaloihin kuuluva kala. Sitä kutsutaan joskus myös punasuppusuuksi.


title: Suppusuu

text: Suppusuu kasvaa kuusi senttiä pitkäksi. Sen kyljessä on musta vaakaraita, muuten kalan yleisväri on kullanruskea. Pyrstön tyvessä ja mustan raidan alapuolella on hiukan punaista.


title: Suppusuu

text: Suppusuu on kotoisin Etelä-Amerikasta.


title: Suppusuu

text: Suppusuu on parvikala, ja parvessa pitää olla vähintään kuusi, mielellään kymmenen yksilöä. Akvaariossa pitäisi olla tumma pohja ja paljon kasveja. Akvaariolla olisi hyvä olla kokoa vähintään 60 litraa kymmenen kalan pikku parvelle. Suppusuilla on mielenkiintoinen pörräävä kolibrimainen uintitapa: välillä ne pörräävät paikoillaan ja sitten taas liikkuvat jonkin matkaa eteenpäin, ja sitten taas pörräävät paikoillaan. Suppusuu on ainoa suppusuulaji, joka lisääntyy melko helposti kotiakvaariossa, kunhan olosuhteet ovat sille mieleiset. Suppusuut jättävät kudun oman onnensa nojaan heti kutemisen jälkeen.


title: Suppusuu

text: Suppusuulle sopii pehmeä ja hapan vesi, jonka pH:n pitäisi olla alle 7. Se syö luonnossa hyönteisiä, eikä voi akvaariossa hyvin pelkällä kuivaruoalla, vaan tarvitsee pakasteruokaa tai eläviä hyönteisiä.


title: Äkkikuolema (elokuva)

text: Äkkikuolema () on vuonna 1995 ensi-iltansa saanut toimintaelokuva. Elokuvan ohjasi Peter Hyams ja pääosassa on Jean-Claude Van Damme.


title: Äkkikuolema (elokuva)

text: Entinen palomies Darren McCord vie kaksi lastaan seuraamaan NHL:n Stanley Cup -finaalia, jossa vastakkain ovat Pittsburgh Penguins ja Chicago Blackhawks. Hän työskentelee ottelun aikana paloturvallisuustarkastajana. Kenenkään tietämättä pahamaineinen terroristijoukkio on kaapannut jäähallin valtaansa. Ryhmää johtava Joshua Foss pitää Yhdysvaltain varapresidenttiä, sekä hänen vieraitaan panttivankina. Uhaten samalla tappaa heidät mikäli Fossin pankkitileihin ei makseta vaatimaansa summaa kolmen erän aikana. McCord lähtee pysäyttämään Fossia ja hänen tappavaa ryhmäänsä saadessaan kuulla tyttärensä olevan yksi panttivangeista.


title: Suomen Luonto

text: Suomen Luonto on luontoon ja luonnonsuojeluun keskittyvä aikakauslehti. Suomen luonnonsuojeluliiton julkaisema lehti ilmestyy 10 kertaa vuodessa. Lehden päätoimittaja on Heikki Vasamies.


title: Suomen Luonto

text: Lehti alkoi ilmestyä keväällä 1941. Se ilmestyi alkuun vuosikirjana, mutta vuonna 1956 se muuttui neljä kertaa vuodessa ilmestyväksi lehdeksi. 1960-luvulla alkoivat ympäristöaiheet tulla mukaan, ja niihin puututtiin ajoittain niin kiivaaseen sävyyn, että esimerkiksi metsäammattilaisia erosi liitosta. Vuonna 1971 lehti muuttui tilattavaksi lehdeksi, eikä enää kuulunut liiton jäsenmaksuun.


title: Suomen Luonto

text: Suomen Luonto voitti vuonna 2011 Vuoden laatulehti -palkinnon.


title: Haperot ja rouskut

text: Haperot ja rouskut ("Russulaceae") on helttasieniin kuuluva heimo, johon kuuluu kaksi sukua: haperot ja rouskut. Heimon lajeilla on tyypillinen itiöemän rakenne, joka lohkeaa napsahtaen kuin raaka porkkana. Itiöemän rakenne ei siis ole yhtä kuituista kuin esimerkiksi suppilovahverolla. Mikroskooppinen tarkastelu osoittaa, että rouskuilla että haperoilla on kuviolliset itiöt.


title: Stig Strömholm

text: Stig Fredrik Strönholm (s. 16. syyskuuta 1931, Boden) on ruotsalainen oikeustieteen tutkija ja kirjailija sekä Uppsalan yliopiston entinen varakansleri.


title: Stig Strömholm

text: Strönholm opiskeli Uppsalassa ja valmistui oikeustieteen kandidaatiksi vuonna 1957. Oikeustieteen tohtorin tutkinnon Strönholm suoritti Münchenin yliopistossa ja valmistui vuonna 1964 ja valmistui toiseen kertaan oikeustieteen tohtoriksi Uppsalan yliopistosta vuonna 1966. Hänet nimitettiin Uppsalan yliopiston yleisen oikeustieteen professoriksi vuonna 1969 ja toimi yksityisoikeuden ja lakikollision professorina vuosina 1982–1997. Hän toimi Uppsalan yliopiston vastaavana varakanslerina ("prorector") vuosina 1978–1989 ja varakanslerina ("rector magnificus") vuosina 1989–1997. Hän jäi eläkkeelle vuonna 1997.


title: Iiris-keskus

text: Näkövammaisten palvelu- ja toimintakeskus Iiris on Helsingissä Itäkeskuksessa sijaitseva näkövammaisille soveltuvan selkeän ja esteettömän rakentamisen esimerkkikohde. Joulukuussa 2003 valmistunut Näkövammaisten palvelu- ja toimintakeskus Iiris on suunniteltu esteettömäksi aisti- ja liikuntavammaisille kävijöille sekä vanhuksille. Iiris-keskukseen on koottu saman katon alle kaikki näkövammaisten keskeisimmät palvelut.


title: Iiris-keskus

text: Rakennuksessa toimivat Näkövammaisten liitto ry (NKL), Helsingin ja Uudenmaan Näkövammaiset ry (HUN), Fysioterapia-alan Näkövammaiset ry (FAN), Näkövammaisten Kulttuuripalvelu ry, Suomen Kuurosokeat ry, Celia – Näkövammaisten kirjasto, Retinitis-yhdistys ry, Vammaisfoorumi ry ja Suomen Näkövammaissäätiö.


title: Iiris-keskus

text: Tilat on suunniteltu monikäyttöisiksi: päivällä kuntoutus- ja koulutuskäytössä olevat tilat palvelevat iltaisin ja viikonloppuisin näkövammaisten järjestötoimintaa sekä erilaisia harrastusryhmiä mm. teatteria, kuoroja, orkestereita ja opintopiirejä. Iiriksessä on myös 40 majoitushuonetta.


title: Orgisms

text: Orgisms on brittiläisen Solar Questin studioalbumi, jonka julkaisi Entropica vuonna 2002.


title: Orgisms

text: Levy koostuu kahdesta CD-levystä, joista ensimmäisellä on vuonna 1994 julkaistin Orgship-albumin kappaleet miksattuna yhteen ja toisella on Solar Questin uutta materiaalia. Tyylilajina on rytmillinen ambient.


title: Kaksoisisku

text: Kaksoisisku () on vuonna 1991 ensi-iltansa saanut toimintaelokuva. Elokuvan ohjasi ja käsikirjoitti Sheldon Lettich. Kahta pääosaa näyttelee Jean-Claude Van Damme, joka oli myös mukana elokuvan käsikirjoittamisessa. Lisäksi Van Damme vastasi taistelukohtausten koreografiasta yhdessä Peter Malotan kanssa.


title: Kaksoisisku

text: Elokuva kertoo kaksosista Chad ja Alex Wagnerista jotka joutuivat erilleen toisistaan pienenä, vanhempien raa’an murhan seurauksena. Vuodet kuluvat, Chad ja Alex elävät toisistaan tietämättä. Chad toimii naisia naurattavana kuntosalinohjaajana Beverly Hillsissä, kun taas Alex elää Hongkongissa ja elättää itsensä salakuljettajana. Veljesten kohdatessa sattumalta, he huomaavat että jotain yhteistä heissä kuitenkin on: kummatkin taitavat itsepuolustuslajeja. Kaksikko lyöttäytyy yhteen ja päättää kostaa vanhempiensa murhaajille.


title: Kaksoisisku

text: Elokuvan ohjannut ja käsikirjoittanut Sheldon Lettich kertoi saaneensa idean elokuvan tarinaan Cannon Filmsin kautta. Vieraillessaan Van Dammen kanssa Menahem Golanin toimistolla hän näki yhtiön seinällä käsikirjoituksen, joka perustui Alexandre Dumas’n pienoisromaaniin "Korsikan veljekset". Golan oli pyytänyt jotain käsikirjoittajaa luomaan tarinan pohjalta toimintajännärin, jota ei kuitenkaan koskaan julkaistu. Sen sijaan Lettich kiinnostui ajatuksesta ja päätti luoda oman versionsa tarinasta.


title: Tony Sampson

text: Tony Sampson (s. 18. elokuuta 1978, Vancouver, Kanada) on kanadalainen näyttelijä. Hänet tunnetaan Eddyn ääniroolista animaatiosarjassa "Ed, Edd n Eddy" vuosina 1999–2007 sekä vuoden 2009 elokuvasta "Ed, Edd n Eddy's Big Picture Show". Hän esiintyi myös 1990-luvulla televisiosarjassa "The Odyssey".


title: Tony Sampson

text: Sampson teki ensimmäisiä ääniroolejaan 1990-luvulla ja myöhemmin toimi dubbaajana useissa animesarjoissa, kuten Hikaru no Go, Mobile Suit Gundam Seed ja Ranma ½. Näytelmärooleja hän teki harvemmin 1990-luvulla esitetyn "The Odyssey" televisiosarjan jälkeen.


title: Hohtomiljoonakala

text: Hohtomiljoonakala ("Poecilia wingei") on hammaskarppeihin kuuluva kala, miljoonakalan lähisukulainen. Lajit risteytyvät, ja monet akvaariokauppojen hohtomiljoonakalojen nimellä myymistä yksilöistä ovatkin risteymiä.


title: Hohtomiljoonakala

text: Hohtomiljoonakalanaaras on harmaa, 2–3 cm pitkä ja sopusuhtainen. Koiras on vain hiukan pienempi, kullanhohtoinen ja isokokoisten väriläikkien peittämä. Väriläiskät vaihtelevat yksilöstä toiseen ja voivat olla mustia, oransseja, vihreitä tai sinisiä.


title: Hohtomiljoonakala

text: Hohtomiljoonakalat ovat kotoisin Etelä-Amerikasta Venezuelasta.


title: Hohtomiljoonakala

text: Hohtomiljoonakala on parvikala, joka vaatii ympärilleen vähintään kuuden kalan parven. Lisääntyminen on samanlaista kuin miljoonakalalla.


title: Hohtomiljoonakala

text: Luonnossa hohtomiljoonakalat elävät laguuneissa murtovedessä 2 cm:n – 3 metrin syvyydessä. Niiden kotivesissä lämpötila on 27–30 °C, akvaarioissa niitä voi pitää viileämmässäkin vedessä mutta kuitenkin yleensä lämpimämmässä kuin miljoonakaloja.


title: Acid Air Raid

text: Acid Air Raid on brittiläisen Solar Questin vuonna 1993 ilmestynyt maxi-single, joka julkaistiin Chocin omistamalla Choci's Chewns -levymerkillä. Kappale löytyy myös Solar Questin AcidOphilez-kokoelmalevyltä.


title: Acid Air Raid

text: Levy sisältää neljä versiota nimikappaleesta ja lukeutuu acid trancen merkittävimpiin julkaisuihin.


title: Acid Air Raid

text: Vuonna 2001 Tracid Traxx uudelleenjulkaisi Acid Air Raidin, lisättynä Silent Breedin uudelleenmiksauksella.


title: Tryptamiini

text: Tryptamiini on aineenvaihduntatuote jota esiintyy pieninä pitoisuuksina eläimissä, kasveissa ja elintarvikkeissa. Tryptamiini on biogeeninen amiini, jollaisia voi muodostua elintarvikkeisiin pilaantumisen yhteydessä. Muiden muassa aivojen välittäjäaine serotoniini kuuluu tryptamiineihin. Tryptamiini nostaa verenpainetta ja aiheuttaa ruokamyrkytyksen. Tryptamiinia esiintyy nisäkkäiden aivoissa luontaisesti ja sillä uskotaan olevan rooli neuromodulaattorina tai välittäjäaineena. Tryptamiini toimii TAAR agonistina, serotoniinia vapauttavana aineena ja serotoniiniaktiivisuuden lisääjänä. Sen hajottaa elimistössä MAO-A ja MAO-B. Rottien aivojen tryptamiinipitoisuus on noin 3,5 pmol/g.


title: Tryptamiini

text: Tryptamiinin aiheuttamia oireita ovat migreenityyppinen päänsärky, ihon punoitus, nokkosihottuma, vatsakivut sekä ripuli. Mukana voi myös olla huimausta, huulten ja kielen turvotusta sekä sydämentykytystä.


title: Tryptamiini

text: Kasveissa tryptamiini toimii auksiini indoli-3-etikkahapon biosynteesin välivaiheena. Tryptamiinin kemiallisesti valmistettavia lukemattomia johdannaisia ja sukulaisaineita käytetään niin sanottuina muuntohuumeina. Myös luonnosta löytyviä tryptamiineja, kuten useissa sienilajeissa esiintyvää psilosybiiniä tai esimerkiksi psychotria viridis -kasvissa esiintyvää dimetyylitryptamiinia voidaan käyttää päihtymistarkoitukseen.


title: North American XB-70 Valkyrie

text: North American XB-70 Valkyrie oli yhdysvaltalainen 1960-luvun alussa kehitelty prototyyppi Mach 3 -nopeuden pommikoneesta.


title: North American XB-70 Valkyrie

text: Kone oli nopeampi kun mikään tuonaikainen hävittäjä ja sai Neuvostoliiton kehittämään MiG-25-hävittäjän. Valkyrien lakikorkeus (24 400 m/80 000 jalkaa) oli myös lähes ylivoimainen tuon ajan ilmatorjuntaohjuksille sekä hävittäjille. Ennen MiG-25:n kehittämistä Valkyriellä ei ollut konkreettista vastustajaa kunhan se pääsi riittävän korkealle, minne vihollisella ei ollut enää mahdollisuutta päästä.


title: North American XB-70 Valkyrie

text: XB-70 -projekti keskeytettiin vuonna 1967, jolloin kaksi prototyyppiä oli valmistunut. Kehitysohjelma oli erittäin kallis, ja koneiden yksikköhinta nousi liian korkeaksi jopa Yhdysvaltain ilmavoimille. Ensimmäisenä valmistunut koekone on nykyisin museoituna Daytonissa, Ohiossa, mutta toinen kone tuhoutui 8. kesäkuuta 1966 törmäyksessä F-104 hävittäjän kanssa. Onnettomuudessa kuoli kaksi pilottia. Heistä toinen oli Joseph Albert Walker, ensimmäinen kahdesti (X-15 koneella) avaruudessa käynyt ihminen.


title: Nuorten Akatemia

text:
Nuorten Akatemia on nuorten toiminnan kehittämö ja toteuttamo. Se tarjoaa erityislaatuisia palveluja kumppaniorganisaatioidensa tarpeisiin yhdistämällä nuorten näkemykset ja ideat sekä oman pitkäaikaisen kokemuksensa yhteistyöhankkeista.
Nuorten Akatemia tarjoaa palveluja myös suoraan nuorten parissa toimiville aikuisille.


title: Nuorten Akatemia

text: Nuorten Akatemian brändit:


title: Nuorten Akatemia

text: Nuorten Akatemia ry on perustettu 22.4.1994. Perustajina olivat 12 eri nuoriso- ja liikuntajärjestöä. Nuorten Akatemian perustamisen taustalla oli tarve tavoittaa nuoret, jotka jäivät järjestö- ja harrastustoiminnan ulkopuolelle sekä tehdä nuorten harrastustoiminnassa oppimat taidot näkyviksi.


title: Nuorten Akatemia

text: Nuorten Akatemian nykyiset jäsenjärjestöt:


title: Forseti

text: Forseti oli Skandinavian mytologian oikeudenmukaisuuden, rauhan ja totuuden jumala. Hänen vanhempansa olivat Balder ja Nanna. Forseti syntyi Helgolandissa ja asui myöhemmin palatsissaan Glitnirissä, jossa hän myös sovitteli ihmisten ja jumalten välisiä kiistoja. Häntä sanottiin myös kaikkien mahdollisten kiistojen ratkaisijaksi. Hänen muita nimiään on Forsete, Fosite ja Foseti.


title: M/S Midas

text: M/S Midas () on ahvenanmaalaiseen Godby Shipping -ryhmään kuuluvan Minicarriers Ab:n omistukseen rekisteröity ro-ro-rahtialus. Se on rakennettu vuonna 1990 J.J. Sietaksen telakalla Hampurissa, Saksassa. Kuollutta painoa aluksella on 4 491 tonnia ja jääluokitus on 1A eli alus pystyy useimmissa jääolosuhteissa kulkemaan yksin. "Midas" on rekisteröity Suomen lipun alle. Nykyisin laiva on aikarahdattu UPM-Kymmenen liikenteeseen, reitille Rauma–Hamina–Rouen. Lastina alus kuljettaa yleensä paperituotteita, kappaletavaraa ja roro-yksiköitä.


title: M/S Midas

text: Midaksen sisaralus on M/S Mimer.


title: M/S Midas

text: 30. tammikuuta 1990 alus laskettiin vesille ja 9. maaliskuuta se luovutettiin suomalaisen Oy Rettig Ab:n omistukseen, joka rekisteröi aluksen Suomen lipun alle. Kotisatamaksi tuli Turku. Tuolloin aluksen nimi oli "Bore Sea". Tämän jälkeen suomalainen Bore Line aloitti liikennöinnin aluksella, reitillä Helsinki–Kotka–Terneuzen–Rotterdam–Chatham. 1. tammikuuta 1992 ja 9. tammikuuta 1995 välisen ajan Bore Sea oli aikarahdattuna Finncarriersin liikenteessä.


title: M/S Midas

text: Vuonna 1995 laiva aikarahdattiin Transfennican liikenteeseen, Suomen ja Länsi-Euroopan välille. Lokakuussa 1995 alus siirtyi Hangon ja Lyypekin väliseen liikenteeseen. Vuonna 1996 Mimer aloitti liikennöinnin linjalla Suomi–Britannia–Ranska. Tammikuussa 1997 reitti vaihtui jälleen; Rauma–Lyypekki. Joulukuun puolivälissä 1999 alus päätyi nykyisen omistajansa haltuun. Samalla se sai myös nykyisen "Midas" -nimensä. Tämän jälkeen Midas aikarahdattiin UPM-Kymmenen liikenteeseen.


title: M/S Midas

text: Vuodesta 2012 lähtien alus on liikennöinyt Karibian merellä. Se on rahdattu ranskalaiselle CMA CGM:lle sekä amerikkalaiselle Marinex Cargo Linelle Karibian linjaliikenteeseen. Myös Godby Shipping:in toinen alus, Mimer, purjehtii nykyisin samoilla vesillä. 11.1.2016.


title: Daydream

text: Daydream on yhdysvaltalaisen laulajan Mariah Careyn albumi vuodelta 1995. Se on Careyn kuudes albumi, viides studioalbumi, ja yksi maailman eniten myydyistä äänilevyistä. Tyylillisesti albumi poikkeaa Careyn aikaisemmista töistä, sillä siinä on enemmän vaikutteita R&B:stä ja jopa hiphopista, eikä niinkään puhtaasta popista. Recording Industry Association of America eli RIAA myönsi sille timanttilevyn, joka vastaa kymmenkertaista platinalevyn myyntiä. Levyä on myyty Yhdysvalloissa 7,54 miljoonaa kappaletta ja maailmanlaajuisesti 25 miljoonaa kappaletta.


title: Daydream

text: Vaikkakaan Columbia Records ei ollut vaikuttunut Careyn uudesta albumista, kriitikot ja fanit ottivat sen hyvin vastaan. Joidenkin mielestä albumi oli Careyn siihen astisista paras. Esimerkiksi Stephen Thomas Erlewine kirjoitti Allmusic-lehdessä Careyn todellakin tietävän, kuinka koota albumi.


title: Keskuspaikkateoria

text: Keskuspaikkateoria on saksalaisen maantieteilijän Walter Christallerin 1930-luvulla luoma, maantieteessä, aluetieteessä ja aluesuunnittelussa etenkin 1960-luvulta alkaen laajasti sovellettu teoria, joka kuvaa kaavamaisesti asutuskeskusten muodostaman verkon rakenteen.


title: Keskuspaikkateoria

text:
Kaupungit ovat teorian mukaan hallinnollisia keskuksia, markkinapaikkoja ja liikenteen solmukohtia. Teoriassa oletetaan, että on olemassa koko joukko eri tasoisia suurempia ja pienempiä keskuksia, esimerkiksi suurkaupunkeja, keskisuuria kaupunkeja, pikkukaupunkeja, kirkonkyliä ja tavallisia kyliä, jotka muodostavat hierarkkisen verkoston
Lisäksi teoriassa oletetaan, että samantasoisilla keskuksilla on taipumus sijoittua vakinaiselle etäisyydelle toisistaan, jolloin ne muodostavat kuusikulmaisen asutuskeskusten verkon, jossa saman tasoiset keskukset ovat yhtä etäällä toisistaan. Eri tasoiset keskukset poikkeavat eroavat toisistaan erityisesti siinä, mitä tavaroita ja palveluja missäkin niistä on tarjolla. Korkeamman tason keskuksessa ovat myös kaikki samat palvelut kuin alemman tasonkin keskuksissa sekä lisäksi aina kullakin hierarkiatasolla joukko muitakin.


title: Keskuspaikkateoria

text: Christallerin teoria on äärimmilleen yksinkertaistettu malli, eikä tee oletuksia suurten ja pienten asutuskeskusten kokoeroista. Teoria olettaa kaikkien ihmisten osto- ja liikennekäyttäytymisen samaksi, ja alueen, jossa luonnonvarat ovat samoja. Jokaista suurta asutuskeskusta ympäröi tasavälein kuusi pienempää asutuskeskusta, eli suurta pääkeskusta ympäröi 6 pienempää alikeskusta. Keskukset ovat kolmiomaisessa liikenneyhteyksien koostamassa verkossa. Keskustan vaikutusalue on kuusikulmiomainen. Tämä on syntynyt keskusten alkuaan ympyrämäisten vaikutusalueiden puristuttua yhteen, kun keskuksia on tullut lisää. Käytännössä kolmiomaista verkkoa ei yleensä esiinny, kerran synnyttyään keskukset eivät voi siirtyillä teorian vaatimille "parhaille mahdollisille" paikoille, missä etäisyydet kaikkiin naapurikeskuksiin ovat samoja. Myös suuren keskuksen hallitsemien pienten keskusten määrä vaihtelee.


title: Keskuspaikkateoria

text: Pääkeskuksessa on enemmän palveluja kuin pienemmissä keskuksissa, ja siksi ihmiset asioivat joskus suuremmissa keskuksissa. Pääkeskuksella on suuri vetovoima, joka vie tietyn osan alikeskuksesta lähtevästä liikenteestä, kaupankäynnistä jne. Kaupankäyntiä ja liikennettä tapahtuu tietenkin myös alikeskusten välillä. Tämän mukaan kaavamaisesti esimerkiksi kaupunkia ympäröi 6 kirkonkylää, ja kirkonkylää 6 pientä kylää. Malli olettaa ainakin kolmen kokoisia suuria keskuksia ja apukeskuksia.


title: Keskuspaikkateoria

text:
Christallier esitti keskushierarkiastaan kolme muunnelmaa, jotka poikkeavat toisistaan siinä, kuinka monta alemman tason keskusta on olemassa kutakin ylemmän tason keskusta kohti ja miten ne sijoittuvat. Tätä ylempien ja alempien keskusten lukumäärän suhdelukua merkitään K:lla, ja sen arvo eri muunnelmissa on joko 3, 4 tai 7 (kun ylemmän tason keskus itsekin lasketaan mukaan). Sen mukaisesti erotetaan toisistaan "markkina"-, "liikenne"- ja "hallintoperiaate".
Markkina- eli huoltoperiaatteessa alemman tason keskukset muodostuvat ylemmän tason keskusten muodostamien kolmioiden keskipisteeseen, jotka ovat samalla ylemmän tason keskustaa ympäröivän kuusikulmion kärkiä. Kun jokainen niistä kuuluu samanaikaisesti kolmen ylemmän tason keskuksen vaikutusalueen, lasketaan kunkin niistä kuuluvan vain yhdeksi kolmasosaksi kuhunkin vaikutusalueeseen, joten alemman tason keskuksia on kaksi kutakin ylemmän tason keskusta kohti.Lisäksi ylemmän tason keskus kuuluu tietysti myös itsensä vaikutusalueeseen. Täten luku K saa arvon K = 6/3 + 1 = 3. Markkinaperiaatteen mukaisessa keskusjärjestelmässä on kuitenkin liikenteen järjestäminen vaikeaa.


title: Keskuspaikkateoria

text: Liikenneperiaatteessa alemman tason keskukset sijaitsevat kukin kahden ylemmän tason keskuksen välissä. Ylemmän tason keskusten väliset tiet kulkevat tällöin alemman tason keskusten kautta, joista kukin on kahden ylemmän tason keskuksen vaikutuspiirissä. Kun ylemmän tason keskusta ympäröi tässäkin kuusi alemman tason keskusta, luku K saa arvon K = 6/2 + 1 = 4.


title: Keskuspaikkateoria

text: Sekä markkina- että liikenneperiaatteen mukaisessa keskusjärjestelmässä on vaikea muodostaa mielekkäitä eri tasoisia aluekokonaisuuksia esimerkiksi hallintoa varten. Tämä sen sijaan käy helpoiten päinsä "hallintoperiaatteessa", jossa kutakin ylemmän tason keskusta ympäri kuusi alemman tason keskusta, jotka jäävät kokonaan sen vaikutusalueen sisään. Luku K saa tällöin arvon K = 6 + 1 = 7.. Keskusten lukumäärä on kuitenkin paljon suurempi kuin Christallien'n järjestelmän muissa muunnelmissa, ja liikenteen järjestely on vaikeaa.


title: Keskuspaikkateoria

text: Predin mallin mukaan eri alikeskusten välillä voi olla suuria vuorovaikutussuhteita, koska eri alikeskukset tuottavat erilaisia palveluita.


title: Keskuspaikkateoria

text: Keskuspaikkateoriasta voidaan tehdä eräitä merkittäviä havaintoja. Ensinnäkin yritysten tuotantojen erilaiset mittakaavaedut aiheuttavat eri laajuiset markkina-alueet mikä puolestaan synnyttää kooltaan, erikoistumiseltaan ja monipuolisuudeltaan toisistaan poikkeavia kaupunkeja alueelle. Toisena jos eri toimialojen yrityksillä olisi samanlaiset mittakaavaedut suhteessa asukaskohtaiseen kysyntään, olisivat alueen kaikki kaupungit saman suuruisia keskenään. Kolmantena liikennejärjestelmän parannukset laajentavat markkina-alueita mikä vähentää yritysten määrää ja siten supistaa myös kaupunkien määrää ja kasvattaa jäljelle jääviä kaupunkeja. Kenties yllättäen paremmat liikenneyhteydet eivät siis tässä mallissa pienennä kaupunkien kokoa, vaan kasvattavat niitä.


title: Keskuspaikkateoria

text: Keskuspaikkateoria auttaa ymmärtämään eräitä kaupan alan ilmiöitä. Yksinkertaisimmillaan mallissa oletetaan yritysten myyvän homogeenisia tuotteita, jotka ovat samoja kaikissa yrityksissä. Jos kuitenkin alan tuotteet ovat vain osittain "substituutteja" keskenään, eli niissä esiintyy vaikka pieniäkin eroja kuluttajan kannalta, asiakkaat alkavat haluta vertailla tuotteita keskenään. Tällöin tulee useita saman alan kauppoja sijaita lähellä toisiaan, kuten tapahtuukin usein esimerkiksi huonekalu- ja autokaupassa. Silloin kun tuotteilla esiintyy "komplementaarisuutta" eli "täydentävyyttä" asiakkaiden kannattaa matkakustannusten minimoimiseksi keskittää ostoksiaan ja ostaa samalla matkalla useita tuotteita. Eri tuotteita myyvien yritysten kannattaa sijoittua lähekkäin, mikä selittää ostoskeskusten muodostumista. Molemmat mekanismit johtavat suurempiin keskittymiin eli suurempiin kokoeroihin kaupunkien välillä ja pienempään kaupunkien määrään.


title: Keskuspaikkateoria

text: Teoria kuvaa hyvin maatalouden pohjalta syntyvän asutuskuvion rakenteen. Se kuvaa huonosti teollista tai jälkiteollista ympäristöä. Teoria ei ota huomioon ajallista muutosta, eikä sitä että ihmisasutukselle on ominasta väkiluvun eritahtinen kasvu. Ilmastonmuutos ja maaperän muutokset muuttavat dramaattisesti ihmisten elinoloja. Se ohittaa joitain asioita, muun muassa kaivostoiminnan synnyttämät kaupungit. Monilla alueilla asutuskeskustan jakauma riippuu luonnonvaroista. Asutus on tiheintä siellä, missä on eniten maaperän ravinteita ja muuten suotuisat olot viljan kasvatukselle.


title: Keskuspaikkateoria

text: Keskusjärjestelmä ei ajan mittaan myöskään pysy vakaana. Liikenteen kehittyessä ja ihmisten liikkuvuuden lisääntyessä yhä useammin haetaan suuremmista keskuksista sellaisetkin palvelut, jotka alemmissakin ovat tarjolla, mistä pienet keskukset joutuvat kärsimään.


title: Keskuspaikkateoria

text: Suuria asutuskeskuksia on huomattavasti vähemmän kuin pieniä. Kahden kaupungin välisen liikenteen määrä riippuu siitä, miten kaukana asutuskeskukset ovat, ja myös siitä, miten suuria asutuskeskukset ovat. Kahden suuren asutuskeskuksen välillä tapahtuu enemmän liikennettä kuin suuren ja pienen, tai vielä enemmän kuin kahden pienen. Kahden lähellä olevan keskuksen välillä liikennöidään usein, kaukana olevien harvemmin.


title: Keskuspaikkateoria

text: Niinpä liikenteen määrä kaupunkien välillä voidaan laskea kaavasta


Keskuspaikkateoria


title: Keskuspaikkateoria

text: MissäKaavan yksinkertaisempi muoto on


title: Keskuspaikkateoria

text: , jos eksoponentit ovat ykkösiä. Näin ollen kaupunkien välinen liikenne on kaupunkien väkiluvut kerrottuina keskenään, ja jaettuna kaupunkien välisellä etäisyydellä, ja kerrottuna kertoimella.


title: Keskuspaikkateoria

text: Tätä sanotaan gravitaatiomalliksi.


title: Keskuspaikkateoria

text: Vuorovaikutus kekustaan noudattaa negatiivis-eksponentiaalista jakaumaa


title: Keskuspaikkateoria

text: y=a e^-kx


title: Keskuspaikkateoria

text: jossa y vuorovaikutuksen määrä, x etäisyys, a ja b vakioita sekä e luonnollisen logaritmijärjestelmän kantaluku.


title: Keskuspaikkateoria

text: Vuorovaikutus voi olla liikennettä, puhelinsoittoja, sanomalehtien levikkiä, töissäkäyntiä, asiointia, muuttoja jne.


title: Casa Academica

text: Casa Academica on Helsingin Etu-Töölössä sijaitseva rakennus, joka toimii osakuntatalona. Siellä ovat vuodesta 1974 toimineet Helsingin yliopiston Keskisuomalainen Osakunta ja Svenska Handelshögskolanin ylioppilaskunta.


title: Casa Academica

text: Perhonkadulla sijaitseva rakennus valmistui vuosina 1972–1975 ja se edustaa teollista rationalismia. Sen suunnitteli arkkitehtuuritoimisto Huhtiniemi–Söderholm.


title: Täplälosserokala

text: Täplälosserokala ("Ostracion cubicus") on losserokaloihin kuuluva kala. Losserokalojen pitämistä akvaariossa ei suositella siksi, että ne voivat stressitilanteissa tai vahingoittuessaan päästää akvaarioon myrkkyä, joka tappaa muut kalat.


title: Täplälosserokala

text: Täplälosserokala voi kasvaa 45 cm pitkäksi. Se on pohjaväriltään vihreänkellertävä, nuorena keltaisempi kuin vanhana, ja sen ihoa koristavat pyöreähköt pilkut. Vartalonmuoto on melkein kuutiomainen.


title: Täplälosserokala

text: Täplälosserokala on peräisin Indopasifiselta merialueelta, Punaiselta mereltä ja Itä-Afrikan ja Havaijin väliseltä alueelta. Punaisenmeren yksilöt poikkeavat muista ulkonäöltään.


title: Täplälosserokala

text: Nuoret täplälosserokalat piileksivät riutan onkaloissa.


title: Täplälosserokala

text: Täplälosserokalat syövät pääasiassa levää.


title: Eila (elokuva)

text:
Eila on vuonna 2003 valmistunut suomalainen draamaelokuva, jonka on ohjannut Jarmo Lampela. Vuonna 2004 elokuva oli ehdolla kahdeksasta Jussi-palkinnosta, joista se voitti kaksi: Jarmo Lampela parhaasta ohjauksesta ja Sari Mällinen parhaasta naispääosasta.
Elokuva perustuu tositapahtumiin.


title: Eila (elokuva)

text: Siivooja Eila Salosen poika Mika vapautuu vankilasta ja muuttaa Eilan luokse asumaan. Pian Eilan työtoverit ryhtyvät lakkoon huonojen työehtojen takia. Eila ei kuitenkaan tahdo lakkoon mukaan, koska ei halua menettää työpaikkaansa, jolloin hänen olisi hankalampaa saada poikansa uuden elämän alkuun. Myöhemmin Eila saa postissa irtisanomiskirjeen ja päättää haastaa valtion oikeuteen.


title: Muska (albumi)

text: Muska on suomalaisen rock-laulaja Muskan debyyttialbumi. Se julkaistiin vuonna 1973. CD-versio levystä ilmestyi vuonna 1991.


title: Tää se päivä on

text: Tää se päivä on on suomalaisen rock-laulaja Muskan toinen studioalbumi. Se julkaistiin vuonna 1977.


title: Pidä kii

text: Pidä kii on suomalaisen rock-laulaja Muskan kolmas studioalbumi. Se julkaistiin vuonna 1991.


title: Pienet suuret pojat

text: Pienet suuret pojat on suomalaisen rock-laulaja Muskan neljäs studioalbumi. Se julkaistiin vuonna 1993.


title: Paha silmä (albumi)

text: Paha silmä on suomalaisen rock-laulaja Muskan viides studioalbumi. Se julkaistiin vuonna 2001.


title: Albert Gore, Sr.

text: Albert Arnold Gore, Sr. (26. joulukuuta 1907 – 5. joulukuuta 1998) oli yhdysvaltalainen demokraattisen puolueen poliitikko. Hän istui Yhdysvaltain edustajainhuoneessa Tennesseen neljännestä vaalipiiristä vuosina 1939–1953 ja toimi senaattorina vuosina 1953–1971.


title: Albert Gore, Sr.

text: Gore oli syntyperäinen tennesseeläinen ja koulutukseltaan lakimies. Hän meni vuonna 1937 naimisiin Pauline LaFonin kanssa. Parin avioliitosta syntyi kaksi lasta – Nancy ja Al – joista ensimmäinen menehtyi keuhkosyöpään vuonna 1984. Jälkimmäinen toimi Yhdysvaltain varapresidenttinä vuosina 1993–2001 ja sai Nobelin rauhanpalkinnon syksyllä 2007.


title: Albert Gore, Sr.

text: Gore opetti vuosina 1970–1972 lakia Vanderbiltin yliopistossa. Hän piti myöhempinä vuosinaan antiikkikauppaa ja kuoli vain hieman ennen kuin olisi täyttänyt 91 vuotta.


title: Anna mulle aikaa

text: Anna mulle aikaa on suomalaisen rock-laulaja Muskan kuudes studioalbumi. Se julkaistiin vuonna 2005.


title: Anna mulle aikaa

text: Sävellykset ja sovitukset Tero Pulkkinen, ellei toisin mainita.


title: Ylimysjärvi

text: Ylimysjärvi on Kauhajoella sijaitseva pieni, humuspitoinen ja umpeenkasvanut järvi. Järven valuma-alue on soinen ja pieni. Ylimysjärvi on luonnontilassa ja siihen ovat vaikuttaneet järven ympärillä olevien soiden ojitukset, joista johtuen vedet valuvat suoraan järveen. Myöskään järven rantoja ei ole rakennettu, itäpuolelle rakennettua lintutornia lukuun ottamatta. Ylimysjärvi on erämainen metsä- ja suorantojensa vuoksi. Järvikortetta kasvaa kaikkialla Ylimysjärvessä sekä saraniittyvyöhyke on laaja johtuen maaston alavuudesta.


title: Ylimysjärvi

text: Ylimysjärvi on yksi Kauhajoen kaupungin alueella sijaitsevista yhdeksästä Natura 2000 -alueesta.


title: Ylimysjärvi

text: Järvi lienee saanut nimensä maantieteellisen sijaintinsa ansiosta, se on Karvianjokeen laskevista vesistöistä ylin järvi.


title: Ylimysjärvi

text: Järveä suosivat erityisesti kortteikkojen linnut ja järvi kuuluukin valtakunnalliseen lintuvesiensuojeluohjelmaan. Ylimysjärven itärannalla sijaitsee myös Kauhajoen kaupungin ylläpitämä lintutorni. Ylimysjärveä pidetään yhtenä valtakunnallisesti arvokkaista lintujärvistä.


title: Ylimysjärvi

text: Ylimysjärvellä tavattavia lintuja:


title: Anne-Caroline Chausson

text: Anne-Caroline Chausson (s. 8. lokakuuta 1977 Dijon) on ranskalainen maastopyöräilijä. Chausson on voittanut alamäkiajon maailmanmestaruuden kahdeksan kertaa peräkkäin vuosina 1996–2003 ja 2005 ja lisäksi hän voitti nuorten maailmanmestaruuden vuosina 1993–1995; Dual Slalomin vuosina 2000 ja 2001 sekä 4 Crossin vuosina 2002 ja 2003.


title: Anne-Caroline Chausson

text: Chaussonista tuli Pekingissä 2008 BMX-pyöräilyn ensimmäinen olympiavoittaja naisissa. Finaalissa hän kävi tiukan taiston brittiläisen Shanaze Readen kanssa. Tämä kuitenkin kaatui viimeisessä mutkassa osuttuaan Chaussonin takarenkaaseen.


title: George Burns

text: George Burns (oik. Nathan Birnbaum, 20. tammikuuta 1896 New York, New York – 9. maaliskuuta 1996 Beverly Hills, Kalifornia) oli yhdysvaltalainen koomikko ja näyttelijä. Hän oli amerikanjuutalainen.


title: George Burns

text: Burns tuli tunnetuksi vaudevillestä, elokuvista, radiosta ja televisiosta, ja hän teki huomattavaa yhteistyötä toisen tunnetun koomikon, Gracie Allenin kanssa; pari oli naimisissa vuodesta 1926 Gracien kuolemaan 1964.


title: George Burns

text: Burns oli suosittu viimeisten kahden vuosikymmenensäkin aikana. Hän voitti vuonna 1975 parhaan miessivuosan Oscar-palkinnon roolistaan elokuvassa "Aurinkoiset pojat". Hän kuoli kotonaan Beverly Hillsissä, Kaliforniassa 9. maaliskuuta 1996 ehdittyään hieman yli kuukautta aiemmin täyttää sata vuotta.


title: George Burns

text: Burnsilla on tähti Hollywood Walk of Famella.


title: Krokotiilirock

text: 20 suosikkia – Krokotiilirock on suomalaisen rock-laulaja Muskan ensimmäinen kokoelmalevy. Se julkaistiin vuonna 1997. Levy on osa "20 suosikkia" -kokoelmasarjaa.


title: Gig Young

text: Byron Elsworth Barr eli Gig Young (4. marraskuuta 1913 – 19. lokakuuta 1978) oli yhdysvaltalainen näyttelijä. Hän syntyi Minnesotassa ja voitti vuonna 1969 parhaan miessivuosan Oscar-palkinnon roolistaan elokuvassa "Ammutaanhan hevosiakin".


title: Gig Young

text: Young oli myöhempinä vuosinaan alkoholisti ja kärsi delirium tremensistä, "juoppohulluudesta". Hän oli viidesti naimisissa, kolmannen kerran näyttelijätär Elizabeth Montgomeryn kanssa vuosina 1956–1963. Avioliitto päättyi eroon.


title: Gig Young

text: Youngin kuolema lokakuussa 1978 herätti laajaa hämmennystä: hän teki itsemurhan surmattuaan New Yorkissa viidennen vaimonsa, 31-vuotiaan saksalaisen taidegallerian työntekijä Kim Schmidtin, jonka kanssa hän oli ollut naimisissa vasta vajaan kuukauden. Youngilla on tähti Hollywood Walk of Famella.


title: Dungen

text: Dungen on ruotsalainen rock-yhtye. Yhtyeen musiikissa on vaikutteita 1960- ja 1970-luvun rockista ja ruotsalaisesta kansanmusiikista. Aiemmin yhtye soitti hyvinkin kansanmusiikkityylistä musiikkia, mutta "Ta det lugnt" -albumin myötä yhtye siirtyi enemmänkin psykedeeliseen rockiin. Yhtye on tehnyt neljä musiikkivideota. Vuonna 2005 Dungen esiintyi Late Night with Conan O'Brien -tv-show'ssa.


title: Homburg (Saarland)

text: Homburg on kaupunki Saarlandin osavaltiossa, luoteisessa Saksassa. Se on Saarpfalz-Kreisin piirikunnan keskuskaupunki ja noin 44 000 asukkaallaan Saarlandin kolmanneksi suurin kaupunki. Sen pinta-ala on 82,64 neliökilometriä ja asukastiheys 533 as./km².


title: Homburg (Saarland)

text: Homburgiin on liitetty ympäröiviä kuntia kolmeen otteeseen. 1. huhtikuuta vuonna 1936 siihen liitettiin Erbach-Reiskirchenin kunta ja 1. huhtikuuta vuonna 1938 Bruchhof-Sanddorfin kunta. Saarlandin alue- ja hallintouudistuksen myötä vuonna 1974 kaupunkiin liitettiin kunnat Einöd, Jägersburg, Kirrberg ja Wörschweiler.


title: Homburg (Saarland)

text: Homburgissa sijaitsee Saarlandin yliopiston lääketieteen yksikkö.


title: Hitit (Muska)

text: Hitit on suomalaisen rock-laulaja Muskan toinen kokoelma-albumi. Se julkaistiin vuonna 2002. Kokoelma sisältää uusia versioita Muskan vanhoista hiteistä. Levyn esittelytekstin "Krokotiilirokki soi aina vaan..." on laatinut Olli Pekkola.


title: Hitit (Muska)

text: Kaikki kappaleet sovittanut J. Varpama & The House Band


title: Fabio Maj

text: Fabio Maj (s. 16. kesäkuuta 1970) on entinen italialainen maastohiihtäjä, joka kilpaili vuosina 1992–2004. Hän voitti olympiahopeaa 4x10 km viestissä vuoden 1998 talviolympialaisissa Naganossa ja vuoden 2002 talviolympialaisissa Salt Lake Cityssä. Henkilökohtaisilla matkoilla hänen paras sijoituksensa olympialaisissa on 13. 10 km + 15 km takaa-ajossa Naganosta ja samoin 13. 30 km:n matkalla Salt Lake Cityssä.


title: Fabio Maj

text: Maj voitti myös kaksi pronssimitalia maailmanmestaruuskilpailuissa. Vuoden 1995 maailmanmestaruuskilpailuissa Thunder Bayssä ja vuonna 1997 Trondheimissä hän sijoittui kolmanneksi 4x10 km viestissä.


title: Sandy Dennis

text: Sandra Dale "Sandy" Dennis (27. huhtikuuta 1937 – 2. maaliskuuta 1992) oli yhdysvaltalainen näyttelijä.


title: Sandy Dennis

text: Dennis syntyi ja kasvoi Nebraskassa, kunnes muutti 19-vuotiaana New Yorkiin. Hän teki ensiesiintymisensä televisiossa vuonna 1956 ja elokuvassa 1961. Hän voitti kahden perättäisen Tony-palkintonsa lisäksi vuonna 1967 parhaan naissivuosan Oscar-palkinnon roolistaan elokuvassa "Kuka pelkää Virginia Woolfia?"


title: Sandy Dennis

text: Dennis oli kaksinkertainen ehdokas Golden Globen saajaksi, ja hänen viimeisiin huomattaviin elokuviinsa lukeutuu "Tule takaisin, Jimmy Dean" (1982). Hän asui vuoteen 1976 jazzmuusikko Gerry Mulliganin kanssa ja vuosina 1980–1985 näyttelijä Eric Robertsin kanssa.


title: Sandy Dennis

text: Dennis menehtyi munasarjasyöpään Connecticutissa vain 54-vuotiaana.


title: Homburg

text: Homburg on yleinen saksankielinen nimi.


title: Under the Bridge

text: ”Under the Bridge” on yhdysvaltalaisen rockyhtye Red Hot Chili Peppersin kappale ja single. Se on on eräs yhtyeen uran tunnetuimmista ja suosituimmista kappaleista, ja se nosti yhtyeen valtavirtayleisön tietoisuuteen. ”Under the Bridge” julkaistiin yhtyeen "Blood Sugar Sex Magik" -albumin toisena singlenä 10. maaliskuuta 1992. Se nousi listaykköseksi Australiassa, Belgiassa ja Alankomaissa. Yhtyeen kotimaassa Yhdysvalloissa sen sijoitus Billboard Hot 100 -listalla oli 2. Se on ylittänyt kultalevyrajan Tanskassa, Uudessa-Seelannissa ja Italiassa, ja platinalevyrajan Australiassa, Britanniassa ja Yhdysvalloissa.


title: Under the Bridge

text: Kappaleen yksinäisyyden ja epätoivoisuuden tuntemuksia sekä huumeidenkäyttöä käsittelevän sanoituksen on kirjoittanut yhtyeen laulaja Anthony Kiedis. Sanoitus oli alun perin Kiedisin kirjoittama runo, eikä se ollut hänen mielestään sopiva Red Hot Chili Peppersin kappaleeksi. Kiedis ei alun perin halunnut esitellä sanoitusta muulle yhtyeelle, kunnes tuottaja Rick Rubin vakuutti hänet tekemään niin. Kappaleen säveltämiseen osallistuivat kaikki Red Hot Chili Peppersin jäsenet: Kiedis, basisti Flea, kitaristi John Frusciante ja rumpali Chad Smith.


title: Under the Bridge

text: ”Under the Bridgen” menestystä vauhditti Gus Van Santin ohjaama musiikkivideo, jota esitettiin paljon Music Televisionilla. Se palkittiin vuoden 1992 MTV Video Music Awards -palkintogaalassa kanavan katsojien äänestämällä Viewer’s Choice -palkinnolla ja vuoden läpimurtovideon Breakthrough Video -palkinnolla. "Rolling Stonen" toimittaja David Fricke on kirjoittanut kappaleen ”singonneen yhtyeen odottamattomasti listoille”, ja "The Tampa Tribunen" Philip Booth on kuvannut sen olevan ”kaunis, aaltoileva ja kaikkialla oleva single.” ”Under the Bridgen” äkillisellä menestymisellä oli kuitenkin myös negatiivinen vaikutus, sillä se oli eräs kitaristi John Fruscianten yhtyeestä eroamiseen johtaneista syistä. Frusciante olisi halunnut valtavirran tietoisuuteen nousseen Red Hot Chili Peppersin pysyvän underground-yhtyeenä, ja erosi yhtyeestä vuoden 1992 toukokuussa.


title: Under the Bridge

text: ”Under the Bridge” on sittemmin toiminut innoittajana eri yhtyeille ja artisteille, ja se on eräs 1990-luvun vaihtoehtorock-tyylin keskeisimmistä kappaleista. Oman versionsa siitä ovat levyttäneet muun muassa All Saints ja Carlos Santana. Kappale on mukana Red Hot Chili Peppersin kokoelma-albumeilla "What Hits!?" (1992) ja "Greatest Hits" (2003), ja yhtye on esittänyt kappaleen lähes jokaisessa konsertissaan sen julkaisemisen jälkeen.


title: Under the Bridge

text: Red Hot Chili Peppers aloitti viidennen studioalbuminsa "Blood Sugar Sex Magik" työstämisen vuonna 1990. Albumin tuottaja Rick Rubin vieraili laulaja Anthony Kiedisin luona säännöllisesti albumin tekemisen aikana arvioimassa Kiedisin kirjoittamia sanoituksia. Selatessaan Kiedisin sanoituksia sisältänyttä vihkoa Rubin löysi runon ”Under the Bridge”, ja kiinnostui sen liikuttavasta ja kärkevästä sanoituksesta, joka kertoi Kiedisin huumeriippuvuudesta ja suhteesta hänen kotikaupunkiinsa Los Angelesiin. Rubin ehdotti, että Kiedis esittelisi kirjoittamansa sanoituksen muulle yhtyeelle: ”Mielestäni se oli kaunis. Sanoin, että ’meidän on pakko tehdä tämä.’” Kiedis suhtautui ehdotukseen kielteisesti, koska hänen mielestään runo oli liian tunteikas eikä sopisi Red Hot Chili Peppersin tyyliin. Rubin kuitenkin rohkaisi Kiedisiä esittelemään kappaleen, ja lopulta Kiedis lauloikin kappaleen kitaristi John Frusciantelle ja rumpali Chad Smithille. Kuultuaan sanoituksen ja melodian Frusciante ja Smith olivat Kiedisin mukaan ”kävelleet soittimiensa luo ja alkaneet kehittää laulun ympärille sopivia rytmejä ja sointuja.”


title: Under the Bridge

text: John Frusciante valitsi kappaleessa soittamansa soinnut tasapainottamaan sanoituksen melankolista ja haikeaa tunnelmaa: ”Aivoni tulkitsivat sen olevan todella surullinen kappale, joten ajattelin, että jos sanoitukset ovat surulliset, minun pitäisi soittaa iloisia sointuja.” Kiedis ja Frusciante työstivät kappaletta monta päivää, ja se oli yksi harvoista valmiiksi kirjoitetuista kappaleista yhtyeen aloittaessa "Blood Sugar Sex Magikin" levyttämisen. Kun yhtye oli saanut kappaleen levytettyä, Rick Rubin sanoi tuntevansa, että sen suuri ja eeppinen loppuosa hyötyisi useamman taustalaulajan käyttämisestä. John Frusciante kutsuikin äitinsä Gailin ja tämän kuorossa laulaneet ystävät levyttämään kappaleen lopussa kuultavan kuoro-osuuden.


title: Under the Bridge

text: Anthony Kiedis kirjoitti kappaleen sanoituksen elämänvaiheessaan, jolloin hän tunsi olevansa järkyttynyt ja tunteellisesti väsynyt. Kiedis oli pysynyt raittiina huumausaineiden käytöstä kolmen vuoden ajan ja tunsi tänä aikana erkantuneensa yhtyetovereistaan. Yhtyeen työstäessä "Blood Sugar Sex Magikia" John Frusciante ja basisti Flea polttivat usein yhdessä marihuanaa välittämättä Kiedisistä, joka tunsi Fruscianten ”ajautuneen hänen maailmansa ulkopuolelle.” Ajaessaan kotiinsa harjoituksista vuoden 1991 huhtikuussa Kiedis muisteli heroiini- ja kokaiiniriippuvuuttaan, joiden kanssa hän oli elänyt seurustellessaan entisen tyttöystävänsä Ione Skyen kanssa: ”Tuntemani yksinäisyys laukaisi muistot ajastani Ionen kanssa. Minulla oli ollut ihana enkelityttö joka oli halukas antamaan minulle kaiken rakkautensa, ja sen omaksumisen sijaan vietin aikani kaupungin keskustassa vetämällä speedballeja gangsterien kanssa sillan alla.”


title: Under the Bridge

text: Kiedisin tunne vieraantumisesta sai hänet tuntemaan, että hänen kotikaupunkinsa Los Angeles oli hänen ainoa ystävänsä: ”Tunsin itseni ja kaupungin välillä sanattoman liiton. Olin viettänyt niin paljon aikaa Los Angelesin kaduilla kävellen ja Hollywoodin kukkuloilla vaeltaen, että aistin epäinhimillisen kokonaisuuden, ehkä kukkuloiden ja kaupungin hengen, joka piti minusta huolta.” Kappaleen ensimmäisen säkeistön ensimmäiset säkeet ”Sometimes I feel like / My only friend / Is the city I live in / The City of Angels / Lonely as I am / Together we cry” ilmentävät yhteyden Kiedisin eristäytyneisyyteen ja herkkään olotilaan. Tuntemuksistaan huolimatta Kiedis uskoi elämänsä olevan parempi ilman huumeita. Hän kertoi "Rolling Stonen" haastattelussa, että ”tulinpa kuinka surulliseksi tai yksinäiseksi, asiani olivat miljoona prosenttia paremmin kuin ne olivat olleet kaksi vuotta aiemmin, jolloin käytin huumeita jatkuvasti. Siitä ei ollut epäilystäkään.” Samainen optimistinen ajattelu näkyy kappaleen kertosäkeessä: ”I don't ever want to feel / Like I did that day / Take me to the place I love”, jossa ”the place” () tarkoittaa hänen yhtyetovereitaan, ystäviään ja perhettään.


title: Under the Bridge

text: Yksi kappaleen keskeisimmistä säkeistöistä käsittelee huumeidenkäytön karua vaikutusta, huumeiden roolia Kiedisin ihmissuhteiden tuhoutumisessa ja huumeidenkäytön vaikutusta hänen onnellisuuteensa. Sanoitus perustuu Kiedisin tosielämän kokemukseen, jossa hän pyrki losangelesilaisen jengin alueelle sillan alle ostaakseen huumeita. Kiedis oli jengin alueelle päästäkseen teeskennellyt, että erään jengiläisen sisko oli hänen tyttöystävänsä. Hän on myöhemmin kertonut kokemuksen olleen hirveimpiä hänen elämässään, koska se kuvastaa tasoa, jolle hän oli valmis vajoamaan ruokkiakseen huumeriippuvuuttaan. Yli 20 vuoden ajan Kiedis kieltäytyi julkistamasta kappaleessa mainitun sillan tarkkaa sijaintia sanoen vain, että se sijaitsee Los Angelesin keskustassa. Kiedisin Omaelämäkerrassaan "Arpikudos" jakamien vihjeiden pohjalta kirjailija Mark Haskell Smith päätteli sillan sijaitsevan Los Angelesin MacArthur Parkissa. Tämä on kuitenkin ristiriidassa Kiedisin kertomaan, jonka mukaan sillan päällä kulki moottoritie. Muita kappaleen sillaksi ehdotettuja paikkoja ovat olleet ”Under the Bridgen” että ”By the Wayn” musiikkivideoissa esiintyvä Belmont Tunnel sekä ylikulkukäytävä, jossa Santa Monica Freeway ja Hoover Street risteävät.


title: Under the Bridge

text: ”Under the Bridge” on sävelletty E-duurissa ja sen tahtilaji on 4/4. Kappaleen intron sointuina vaihtelevat D- ja Fis-duuri, jonka jälkeen ensimmäisen säkeistön alussa sointu vaihtuu E-duuriin. Kappalen bridgessä soi A-molli. Kitaristi John Fruscianten mukaan “Under the Bridge” kitaraosuuksiensa osalta ritys säestää Jimi Hendrixin kauniimpien kappaleiden, kuten ”Castles Made of Sand”, ”Little Wing” ja ”Bold As Love” tyyliin. Anthony Kiedisin laulutyyli muuttui kappaleen myötä merkittävästi, sillä Kiedis ei ollut aiemmin laulanut yhtä puhtaasti tai selkeästi.


title: Under the Bridge

text: Idea kertosäkeen alkuun tuli Joe Jacksonin laulusta, “In Every Dream Home (a Nightmare)” vuoden 1980 albumilta "Beat Crazy". Siinä on rumputauko ennen kertosäettä, kunnes musiikki alkaa ulkotahdilla, ja Frusciante sovelsi tämän kappaleen sovitukseen.


title: Under the Bridge

text: Idea sointuun, jonka Frusciante soittaa ennen rumputaukoa tulee T. Rex -kappaleesta "Rip Off". Kappaleessa jätetään Cmaj7 -sointu soimaan, Frusciante soittaa sen sijasta Emaj7 -soinnun kappaleen sävellajin mukaan.


title: Under the Bridge

text: Under the Bridge oli ensimmäinen Red Hot Chili Peppersin kappale, joka myi platinaa. Kappale sijoittui kuudella eri listalla top-kymppiin. Ainoa ykkössija tuli Aria Charts-listalta, Australiasta, toisena single oli Billboard Hot 100-listalla, Hot Mainstream Rock Tracks-listalla, Yhdysvalloissa ja Recording Industry Association of New Zealand-listalla, Uudessa-Seelannissa. Single oli kolmas Canadian Singles Chart-listalla, Kanadassa.


title: Untaš-Napiriša

text: Untaš-Napiriša oli Elamin, nykyisen Iranin alueella sijainneen valtion, kuningas noin vuosina 1275–1240 eaa. Hän oli edellisen kuninkaan Humban-Umenan poika. Untaš-Napirišan alkuperäinen nimi oli Untaš-Humban, mutta vaihtoi nimensä Napirišaniksi, joka tarkoitti elamiksi "mahtava jumala".


title: Untaš-Napiriša

text: Untaš-Napiriša tunnetaan nykyään parhaiten Tšogha Zanbilin rakentajana. Hänen kuolemansa jälkeen rakennustyöt keskeytyivät, mutta Tchogha Zanbilia käytettiin silti monen sadan vuoden ajan, kunnes assyrikuningas Assurbanipal tuhosi sen 640 eaa. Epäillään, että Untaš-Napirišan tavoitteena oli luoda Susaa korvaamaan uusi uskonnollinen keskus, joka yhdistäisi Elamin vuoristoseudun ja alamaiden jumalat. Tätä osoittaisivat suuri määrä temppeleitä ja pienempiä pyhäkköjä Tchogha Zanbilissa.


title: Krokotiilirockista kaipuuseen

text: Krokotiilirockista kaipuuseen – 32 pientä ja suurta hittiä 1971–2007 on suomalaisen rock-laulaja Muskan kolmas ja tähän mennessä kattavin kokoelma-albumi. Se julkaistiin 18. huhtikuuta 2007.


title: Wolfmother (albumi)

text: Wolfmother on australialaisen Wolfmother-rockyhtyeen vuonna 2005 julkaistu esikoisalbumi.


title: Wolfmother (albumi)

text: Albumin kansikuvana on fantasiataiteilija Frank Frazettan maalaus "The Sea Witch". Frazettan muita töitä on albumin toisilla versioilla. Wal-Marteissa albumia myytiin toisenlaisella kannella, jossa oli vain Wolfmotherin logo mustan taustan päällä.


title: Wolfmother (albumi)

text: Vuonna 2005 "Wolfmother" voitti J Award -palkintogaalassa kategoriassa ”kuuntelijoiden vuoden albumi”.


title: Wolfmother (albumi)

text: Helmikuuhun 2007 mennessä albumia oli myyty Yhdysvalloissa 265 000 kappaletta. Se myi Kanadassa kultaa ja sai sertifikaationsa helmikuussa 2007.


title: Wolfmother (albumi)

text: Kappale ”Woman” on musiikkina useissa videopeleissä kuten "Guitar Hero II", "Tony Hawk's Project 8", "MotorStorm", "Madden NFL 07" ja "Major League Baseball 2K7". Kappaleet ”Dimension” ja ”Pyramid” soivat puolestaan videopelissä "FlatOut 2". Vuonna 2007 ”Woman” voitti Grammy-palkinnon parhaasta hard rock -esiintymisestä.


title: Wolfmother (albumi)

text: Kaikki kappaleet kirjoittaneet Andrew Stockdale, Chris Ross ja Myles Heskett.


title: Nokia 6300

text: Nokia 6300 on Nokian marraskuussa 2006 julkistettu matkapuhelinmalli. Siinä on Series 40 -käyttöjärjestelmä ja kahden megapikselin digitaalikamera. Puhelimen kuoret ovat suureksi osaksi ruostumatonta terästä. Lisäksi siinä on korkeintaan kahden gigatavun muistikortteja tukeva microSD-korttipaikka, joten puhelinta voi käyttää myös musiikkisoittimena.


title: Patty Duke

text: Anna Marie ”Patty” Duke (14. joulukuuta 1946 Elmhurst, New York – 29. maaliskuuta 2016 Coeur d’Alene, Idaho) oli yhdysvaltalainen näyttelijä. Hän syntyi New Yorkissa irlantilais-amerikkalaiselle isälle ja irlantilais-saksalaiselle äidille.


title: Patty Duke

text: Duken poikkeukselliset lahjat huomattiin jo varhaisessa vaiheessa, ja hän tuli 1950-luvun loppua kohden tunnetuksi televisiosta. Hän esiintyi sekä Helen Kelleristä kertovassa näytelmässä "Ihmeidentekijä" että siitä tehdyssä samannimisessä elokuvassa; kyseisellä roolillaan Patty Duke voitti vuonna 1962 parhaan naissivuosan Oscar-palkinnon. Muihin tunnettuihin elokuviin kuuluu "Natalie" (1969), joka toi näyttelijälle Golden Globen. Hän voitti lisäksi muun muassa kolme Emmy-palkintoa.


title: Patty Duke

text: Duke toimi vuosina 1985–1988 Screen Actors Guildin puheenjohtajana. Idahossa asunut näyttelijä jatkoi uraansa viimeisiin elinvuosiinsa asti.


title: Patty Duke

text:
Dukella on ollut vuodesta 2004 oma tähti Hollywood Walk of Famella, ja hän loi 1960-luvulla myös menestyksekkään uran laulajana.
Duken ohjaaja Harry Falkin kanssa 18-vuotiaana solmima ensimmäinen avioliitto päättyi eroon neljässä vuodessa. Näyttelijätär oli kaikkiaan neljästi aviossa; vuonna solmittu 1986 liitto Michael Pearcen kanssa kesti Duken kuolemaan saakka. Hänellä oli kolme lasta: kaksi John Astinin ja yksi Michael Pearcen kanssa.


title: Patty Duke

text: Hän selviytyi 2000-luvun puolella sydänleikkauksesta.


title: Patty Duke

text: Duken äiti Frances sairasti masennusta, ja hän itse kärsi lähes koko ikänsä kaksisuuntaisesta mielialahäiriöstä, minkä takia hän alkoi pitää yleisölle suunnattuja mielenterveysaiheisia esitelmiä.


title: Patty Duke

text: Duke menehtyi 69-vuotiaana sisäelimen repeämän aiheuttamaan verenmyrkytykseen.


title: Suuri magnetoresistanssi

text: Suuri magnetoresistanssi ("GMR") on ilmiö, joka perustuu eri suuntiin magnetoitujen ferromagneettisten metallien ja ei-ferromagneettisten metallien kerrosten vuorotteluun. Ilmiössä hyödynnetään elektronien spin-ominaisuutta.


title: Suuri magnetoresistanssi

text: Spiniltään magneettisen johtimen magneettikentän kanssa yhdensuuntaiset elektronit siroavat eri tavalla kuin elektronit, joiden spin on vastakkainen. Kumman tyyppiset elektronit siroavat enemmän, riippuu johteen materiaalista. Suuressa magnetoresistanssissa hyödynnetään ohuita eri suuntaan magnetoituja ferromagneettisia kerroksia, joiden väleissä on ei-ferromagneettisia metallikerroksia. Rakenne on yksinkertaisimmillaan kaksi vastakkaisiin suuntiin magnetoitua ferromagneettista kerrosta (1,3), joiden välissä on ei-ferromagneettinen kerros (2). Rakenteen ainutlaatuisuus perustuu siihen, että spiniltään tietyn tyyppiset elektronit siroavat ensimmäisessä (1) ja toisen tyyppiset kolmannessa (3) kerroksessa. Näin ollen resistanssi kasvaa hyvin suureksi. Tämän ilmiön Albert Fert huomasi työryhmänsä kanssa 1988. Saman ilmiön havaitsi Peter Grünberg oman työryhmänsä kanssa samoihin aikoihin Fertin työryhmästä riippumatta. Kummatkin käyttivät ferromagneettisena metallina (1,3) rautaa ja ei-ferromagneettisena metallina (2) kromia. Albert Fertin työryhmän havaitsema rakenteen tuottama resistanssin kasvu oli voimakkaampi (n. 50 %), sillä he käyttivät useampia kerroksia kuin Peter Grünbergin työryhmä (n. 10 %). Molempien töiden fysikaalinen perusta oli kuitenkin sama. Sekä Fert että Grünberg saivat tutkimuksistaan Nobelin fysiikanpalkinnon 2007.


title: Suuri magnetoresistanssi

text: Suuri magnetoresistanssi on mahdollistanut muun muassa kiintolevyjen fyysisen koon pienentämisen. Ilmiötä hyödynnetään kovalevyjen lukupäissä: Osa ferromagneettisista kerroksista on pysyvästi tietynsuuntaisesti magnetoituja. Joidenkin kerrosten magnetoitumissuuntaa kovalevyn magneettisuus kuitenkin muuttaa ja silloin myös lukupään läpi kulkevan sähkövirran resistanssi muuttuu. Informaatio luetaan siis resistanssin vaihtelun perusteella.


Teenage Mutant Ninja Turtles 2: Battle Nexus on vuoden 2004 lokakuussa julkaistu videopeli. Se on Teenage Mutant Ninja Turtles -pelin jatko-osa. Pelin kehittäjänä on toiminut Konami. Pelin tapahtumat, keskittyvät animaatiosarjan toiseen tuotantokauteen.


title: Teenage Mutant Ninja Turtles 2: Battle Nexus

text: Game Boy Advancella on kolme eri peliä.


text: Peli etenee tarinan mukaisesti, jossa kullakin kentällä on omat tehtävät. Pelissä on kolme tasoa, joissa kahdessa viimeisessä on kuusi eri kenttää. Siinä voi myös pelata aina haluamallaan Turtlesilla.


text: Nimensä mukaan ajetaan kilpaa moottoroidulla rullalaudalla useiden kenttien ajan, jossa tarkoituksena on olla nopein kaikista kilpailijoista.


text: Edellisen moodin tapaan useita kenttiä, mutta tarkoituksena on kerätä tietty määrä kristalleja, tietyn aikamäärän mennessä.


title: Moldovalaiset

text: Moldovalaiset () tai moldovanromanialaiset () ovat lähinnä Moldovan alueella eli itäisessä Moldovan valtiossa ja läntisessä Romanian Moldovassa asuvat etniset romanialaiset, jotka puhuvat romanian kieltä. Moldovalaisia on noin 3,4 miljoonaa.


title: Moldovalaiset

text: Uskonnoltaan moldovanromanialaiset ovat valtaosin ortodokseja. Suurin osa heistä on Moskovan ja koko Venäjän patriarkaattiin kuuluvan autonomisen Moldovan ortodoksisen kirkon jäseniä, mutta pieni osa kuuluu Romanian patriarkaatin Bessarabian hiippakuntaan.


title: Susannah York

text: Susannah Yolande York (9. tammikuuta 1939 – 15. tammikuuta 2011) oli brittiläinen näyttelijä. Hän syntyi Lontoossa ja opiskeli siellä Royal Academy of Dramatic Artsissa.


title: Susannah York

text: Yorkin muutamia elokuvia ovat "Tom Jones" (1963), "Sisar Georgen surma" (1969), "Taistelu Englannista" (1970) ja "Mio, poikani Mio" (1987). Hän esitti lisäksi Lara-äitiä "Teräsmiehessä" ja sen jatko-osissa. Hän oli ehdolla Parhaan naissivuosan Oscar-palkinnon saajaksi roolillaan elokuvassa "Ammutaanhan hevosiakin" (1969).


title: Susannah York

text: York oli vuonna 1972 Cannesin elokuvajuhlien paras naisnäyttelijä roolillaan elokuvassa "Sairaat mielikuvat". Hänen ääntään kuullaan power metal -yhtye Rhapsody of Firen albumilla "Triumph or Agony" (2006). Billy Bragg viittaa häneen laulussaan ”The Short Answer”.


title: Susannah York

text: York eli vuosina 1960–1976 avioliitossa Michael Wellsin kanssa ja sai kaksi lasta, Orlandon ja Sashan. Hänestä tuli isoäiti ensimmäistä kertaa vuonna 2007. York kuoli luuydinsyöpään 15. tammikuuta 2011.


title: Felice Gimondi

text: Felice Gimondi (s. 29. syyskuuta 1942 Sedrina) on entinen italialainen maantiepyöräilijä. Hän oli Jacques Anquetilin jälkeen toinen pyöräilijä, joka voitti kaikki kolme "Grand Touria": Italian ympäriajon vuosina 1967, 1969 ja 1976, Ranskan ympäriajon ensimmäisellä ammattilaiskaudellaan 1965 sekä Espanjan ympäriajon vuonna 1968.


title: Felice Gimondi

text: Gimondi voitti Ranskan ympäriajon amatööriversiona pidetyn Tour de l'Avenir -kilpailun vuonna 1964. Seuraavana vuonna hän siirtyi ammattilaiseksi Salvarani-talliin ja pääsi viime hetkellä mukaan Ranskan ympäriajoon joukkuetoverinsa tilalle. Gimondi ajoi yllättäen kilpailun voittoon nousten kansallissankarin asemaan Italiassa.


title: Felice Gimondi

text: Gimondi on sijoittunut Italian ympäriajon kokonaiskilpailussa kolmen parhaan joukkoon ennätykselliset yhdeksän kertaa: kolmen voiton lisäksi hän on ollut kahdesti toinen ja neljästi kolmas.


title: Felice Gimondi

text: Maantieajon MM-kilpailuissa Gimondi saavutti vuonna 1970 pronssia Ranskan Jean-Pierre Monserén ja Tanskan Leif Mortensenin jälkeen. Seuraavana vuonna Gimondi oli hopealla Eddy Merckxin jälkeen ja voitti vuonna 1973 ammattilaisten maailmanmestaruuden Barcelonassa ennen Freddy Maertensia ja Luis Ocañaa.


title: Felice Gimondi

text: Pyöräilyn monumenteista Gimondi voitti Lombardian ympäriajon 1966 ja 1973, Pariisi-Roubaix'n 1966 sekä Milano–San Remon 1974.


title: Felice Gimondi

text: Puolalaisen Daniel Marszalekin kehittämän ranking-listan mukaan Gimondi on kaikkien aikojen seitsemänneksi paras miesammattipyöräilijä .


title: Woodpecker Film

text: Woodpecker Film on 1976 perustettu helsinkiläinen mainoselokuvien tuotantoyhtiö. Yrityksen toimitusjohtajana toimi vuosina 2007-2018 Hannu Kalliolahti ja vuoden 2019 alusta Jukka Valtanen.. Woodpeckerin tuotannot, kuten monimedialliset mainoskampanjat ja musiikkivideot ovat saaneet useita palkintoja sekä kotimaassa että ulkomailla.


title: Woodpecker Film

text: Woodpecker-filmi kuului jo 1970-lopulla ja 1980-luvulla Suomen merkittävimpiin mainoselokuvien tuotantoyhtiöihin. Koko 1990-luvun Woodpeckerin toimitusjohtajana toimineen Merja Metsävaara-Mildhin luotsaamana yhtiöstä kasvoi vuoteen 2000 mennessä Suomen suurin itsenäinen tuotantoyhtiö 6,9 miljoonan euron liikevaihdolla.


title: Woodpecker Film

text: Woodpecker kuului 1990-luvun lopulta vuoteen 2008 Talentum Oyj:n omistamaan Varesvuo Partners -konserniin, jonka muita yhtiöitä olivat muun muassa Moskito Television Oy, Kaivopuiston Grillifilmi ja Angel Films Oy sekä klassisen musiikin levy-yhtiö Ondine Oy.


title: Woodpecker Film

text: Vuonna 2002 Woodpecker Filmiin sulautettiin Varesvuo-ryhmän Revolution Films, jonka emoyhtiöstä Moskito Television Oy:stä Varesvuo Partners oli ostanut enemmistön. Merja Metsävaara-Mildh ja yhtiössä neljä vuotta toiminut ohjaaja Jappe Päivinen jättivät Woodpeckerin. Vuoden 2003 jouluksi Woodpecker Film tuotti asiakkailleen joulutervehdykseksi ohjaajansa Jalmari Helanderin ideoiman ja ohjaaman Rare Exports -lyhytelokuvan, joka sai muutaman vuoden aikana verkossa miljoonia katsojia. Ranskalainen tuottaja-ohjaaja Luc Besson halusi videon uusia lahjakkuuksia esittelevälle dvd:lleen, ja Helanderin ideasta alkoi kehittyä samanniminen pitkä elokuva.


title: Woodpecker Film

text: Vuonna 2004 Woodpeckerin nimen alle sulautettiin Varesvuo Partnersin Crea-Filmi Oy, samalla kun saman konsernin Elohopea-Filmistä ja Filmitallista muodostettiin Kaivopuiston Grillifilmi. Samana vuonna kansainvälistä mainoselokuvatuotantoa luotaava Shots-vuosijulkaisu listasi Woodpecker Filmin maailman sadan palkituimman tuotantoyhtiön joukkoon ainoana pohjoismaisena tuotantoyhtiönä. Sija 72 listalla perustui Woodpeckerin palkinto- ja shortlistasijoituksiin Cannesissa, Golden Award of Montreux’ssä sekä Epica-, Clio- ja Effie-kilpailuissa.


title: Woodpecker Film

text: Vuonna 2008 Woodpeckerin ohjaajina toimivat Sam Shingler, Tommi Pietiläinen, Pete Veijalainen, Samuli Valkama ja Mikko Lehtinen. Vuonna 2010 ohjaajalistan muodostivat Juho Konstig, Aleksi & Akseli sekä ohjaajakollektiivi Gang of Three (Kalle Kotila, Sam Shingler ja Samuli Valkama. Tällöin Woodpecker oli osa Varesvuo Partnersista syntynyttä Moskito Groupia, joka puolestaan kuului pohjoismaiseen tv-tuotantokonserniin Northern Allianceen.


title: Woodpecker Film

text: Vuodesta 2011 Woodpecker Film on ollut riippumaton itsenäinen tuotantoyhtiö.


title: Woodpecker Film

text: ohjaajat


title: Woodpecker Film

text: tuottajat


title: Kotilokuku

text: Kotilokuku ("Coua delalandei") oli Madagaskarin saaristossa elänyt käki. Sen nimesi tieteelle Coenraad Jacob Temminck 1827.


title: Kotilokuku

text: Linnun pituus oli 50–55 cm. Se oli yläpuolelta tummansininen, rinnasta valkoinen ja vatsasta oranssi. Jalat olivat pitkähköt, nokka vahva ja sininen pyrstö oli pitkä.


title: Kotilokuku

text: Kotiolokukusta on ainoastaan 13 havaintoa luonnosta pyydystetyistä yksilöistä, joista 11 pyydystettiin vuosien 1827 ja 1834 välillä. Pariisin luonnonhistorialliseen museoon tallennetut 2 yksilöä ovat molemmat Chevalier J.A. Bernierin ampumia. Temminck tutki nimenomaan vuonna 1827 Pariisiin saatua yksilöä. Valtaosa, mahdollisesti kaikki, on pyydystetty Nosy Borahan (Ile de Sainte-Marie) saarelta, joka sijaitsee Madagaskarin itärannikon edustalla. Epävarmoja havaintoja on myös Madagaskarin pääsaarelta. Viimeinen varma havainto eli pyydystetty yksilö on vuodelta 1834. Vuodelta 1850 on 1 epävarma havainto pyydystetystä yksilöstä. Pariisin lisäksi museoyksilöitä on Leidenissa, Tringissä, New Yorkissa, Philadelphiassa, Cambridgessa (Massachusetts) ja Tananarivessa (Madagaskar). Laji katsotaan sukupuuttoon kuolleeksi, koska sitä ei etsinnöistä huolimatta ole enää tavattu.


title: Kotilokuku

text: Sukupuuton syitä lienevät joko Nosy Borahan kokonaan uudelleen metsittäminen 1800-luvulla tai mustarotan invaasio saarelle. Mustarottia tosin lienee saarelle tullut merirosvojen mukana jo 1600-luvulla. Myös paikallisten asukkaiden suorittama metsästys, sekä näyttävän höyhenpuvun että ravinnon takia, on saattanut heikentää kantaa. Kissat alkoivat lisääntyä vasta 1800-luvun kuluessa.


title: Kotilokuku

text: Nosy Borahan alkuperäinen sademetsä.


title: Kotilokuku

text: Kotilokuku ei ollut pesäloinen kuten useimmat muut käkilinnut, vaan pesi ilmeisesti itse rakentamaansa pesään.


title: Kotilokuku

text: Kotilot, mistä laji on saanut nimensä useilla kielillä.


title: Freddie Young

text: Frederick A. "Freddie" Young OBE (9. lokakuuta 1902 – 1. joulukuuta 1998) oli brittiläinen elokuvaaja.


title: Freddie Young

text: Lontoossa syntyneen Youngin aktiivinen ura kesti yli puoli vuosisataa. Hänen tunnetuimpia kuvauksiaan ovat "Arabian Lawrence" (1962), "Tohtori Živago" (1965) ja "Ryanin tytär" (1970), joista kukin toi hänelle Parhaan kuvauksen Oscar-palkinnot. Jokaisen edellä mainituista ohjasi David Lean.


title: Freddie Young

text: Young oli vuosina 1927–1963 naimisissa Marjorie Gaffneyn ja vuosina 1964–1998 Joan Morduchin kanssa. Hän kasvatti kolme lasta, ja hänestä tehtiin OBE vuonna 1970. Hän kuoli Lontoossa 96 vuoden ikäisenä.


title: Annie-gaala 1995

text: Annie-gaala 1995 oli 23. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1995 parhaille animaatioille. Gaala järjestettiin 11. marraskuuta 1995 ATAS Plaza-teatterissa Los Angelesissa, Kaliforniassa.


title: Annie-gaala 1995

text: Pääluokkien ehdokkaat ja voittajat (lihavoituna):


title: Sateenkaaripaita

text: Sateenkaaripaita on pyöräilyn hallitsevan maailmanmestarin tunnus. Paidan pääväri on valkoinen ja siinä on rinnan kohdalla viisi vaakasuuntaista raitaa kansainvälisen pyöräilyliiton UCI:n väreissä. Värit ovat alhaalta lukien: vihreä, keltainen, musta, punainen ja sininen. Värit ovat samat kuin olympialipussa ja -renkaissa. Paitaa käytetään kaikissa pyöräilyn lajeissa mukaan lukien maantiepyöräily, ratapyöräily, cyclocross, BMX ja maastopyöräily.


title: Sateenkaaripaita

text: Maailmanmestarin on pidettävä paitaa kilpaillessaan samassa lajissa kuin missä mestaruus on voitettu. Erityisesti maantieajon mestarin on pidettävä paitaa kilpaillessaan monipäiväisissä etappikilpailuissa ja yhden päivän kisoissa, mutta hänellä ei ole oikeutta pitää sateenkaaripaitaa aika-ajoetapeilla. Vastaavasti ratapyöräilyssä henkilökohtaisen takaa-ajon mestari saa pitää paitaa vain kilpaillessaan henkilökohtaisilla matkoilla.


title: Sateenkaaripaita

text: Joukkuekilpailuissa, kuten joukkuetakaa-ajossa, jokaisen jäsenen on pidettävä sateenkaaripaitaa, mutta he eivät saa pitää sitä kilpaillessaan henkilökohtaisilla matkoilla.


title: Sateenkaaripaita

text: Sateenkaaripaita helpottaa hallitsevan maailmanmestarin löytämistä niin yleisölle kuin myös muille ajajille. Tästä voi olla paidan haltijalle haittaa, koska hän ei voi ryhtyä huomaamatta hyökkäykseen. Paidassa ei myöskään ole yhtä paljon tilaa sponsorien mainoksille kuin normaaleissa ajopaidoissa, mutta maailmanmestarin saama medianäkyvyys luultavasti kompensoi pienemmän mainospinta-alan.


title: Sateenkaaripaita

text: Mikäli ajaja ei pidä sateenkaaripaitaa on sääntörikkomuksesta rangaistuksena 2 500–5 000 Sveitsin frangin sakko.


title: Sateenkaaripaita

text: Ajajan mestaruusvuoden päättyessä, saa hän oikeuden pitää ajopaitansa kauluksessa ja hihansuissa sateenkaarirenkaita. Tämä oikeus säilyy ajajan uran loppuun asti ja kuten sateenkaaripaitaa tunnusta saa käyttää vain siinä lajissa, jossa mestaruus on voitettu.


title: Sateenkaaripaita

text: Mikäli sateenkaaripaidan haltijasta tulee monipäiväisen etappikilpailun (esimerkiksi Ranskan ympäriajo) johtajan paidan haltija, käyttää hän kilpailun paitaa sateenkaaripaidan sijasta. Vastaavasti UCI:n maailmancupin johtajan paita ohittaa sateenkaaripaidan.


title: Norman Finkelstein

text: Norman Gary Finkelstein (s. 8. joulukuuta 1953) on amerikanjuutalainen politiikantutkija, toisinajattelija ja kirjailija. Hän erikoistunut juutalaisuuteen liittyviin aiheisiin ja erityisesti Israelin ja Palestiinan väliseen konfliktiin. Hän on kirjoittanut Lähi-idän konfliktista kuusi teosta. Finkelstein on noussut julkisuuteen antisionististen mielipiteidensä vuoksi.


title: Norman Finkelstein

text: Finkelsteinin molemmat vanhemmat selvisivät holokaustista, äiti Majdanekista, isä Auschwitzista.


title: Norman Finkelstein

text:
Finkelsteinin perehtyminen Lähi-idän tapahtumiin alkoi 1982, jolloin hän vastusti Israelin hyökkäystä Libanoniin. Myöhemmin hän oli osoittamassa mieltään Sabran ja Shatilan verilöylyjä vastaan.
Finkelstein suoritti Bachelor of Arts-tutkinnon New York:n Binghamtonin yliopistosta vuonna 1974. Hän jatkoi opintojaan Ranskassa Pariisin yliopiston École Pratique des Hautes Études in Paris:ssa, jonka jälkeen hän siirtyi Princetonin yliopistoon vuonna 1980. Siellä hän suoritti Master of Arts-tutkinnon valtiotieteistä ja myöhemmin tohtorinväitöksensä Sionismista, vuonna 1984.


title: Norman Finkelstein

text: Finkelstein teki tohtorinväitöksensä analysoimalla Joan Petersin kirjaa "From Time Immemorial" (1984), jossa väitettiin suuremman osan Palestiinan arabeja olleen muualta sinne muuttaneita, sen jälkeen kun sionistit "saivat aavikon kukoistamaan." Finkelstein analysoi väitettä väestödemografian pohjalta ja suurin osa kirjan väitteistä osoittautui sionistien propagandalehdyköistä kerätyksi. Amerikkalaisista tutkijoista, joille Finkelstein lähetti alustavat tuloksensa, ainoastaan Noam Chomsky vastasi ja varoitti Finkelsteinia, että tuloksista ei pidettäisi.


title: Norman Finkelstein

text: Myöhemmin Finkelstein arvosteli Harvardin lakiprofessori Alan Dershowitzin kirjaa "The Case for Israel" (2003), joka sisältää yleisiä väitteitä Israelista ja niiden vastauksia, plagiaatiksi ja vääristelyksi. Yhteishaastattelussa Dershowitz ei tuntenut oman kirjansa sisältöä ja Finkelstein arveli ettei Dershowitz ollut itse kirjoittanut, tai edes lukenut sitä. Dershowitzista tuli Finkelsteinin vihamies ja hän yritti myöhemmin vaikeuttaa hänen uraansa.


title: Norman Finkelstein

text: Ehkä tunnetuimmassa kirjassaan "The Holocaust Industry" (2000) hän esittää näkemyksen, että holokaustin muistoa hyödynnetään teollisissa mitoissa Israelin hyväksi.


title: Norman Finkelstein

text: Finkelstein kävi Helsingin vuoden 2009 Lens Politica elokuvan ja taiteen festivaaleilla juhlistamassa hänestä kertovan "American Radical" -elokuvan ensi-iltaa.


title: Moskiittokala

text: Moskiittokala ("Gambusia affinis") on suolattomassa vedessä elävä hammaskarppi. Niitä pidetään akvaariokaloina ja istutetaan tuhoamaan moskiiton eli hyttysen toukkia.


title: Moskiittokala

text: Moskiittokala muistuttaa paljon miljoonakalanaarasta, josta sen erottaa siniharmaammasta värisävystään ja mustasta läikästä vatsaevän edessä. Kala voi kasvaa neljä senttiä pitkäksi.


title: Moskiittokala

text: Moskiittokala elää luonnossa Meksionlahteen laskevissa vesistöissä. Kestävyytensä takia sitä on istutettu ympäri maailmaa malarian vaivaamille alueille pienentämään hyttysten määrää. Australiassa ja Afrikassa se on paikoin syrjäyttänyt paikallisia kalalajeja kuten jordanianimubarbin. Sitä pidetäänkin yhtenä sadasta haitallisimmasta vieraslajista.


title: Moskiittokala

text: Moskiittokalat syövät nimensä mukaisesti hyttysentoukkia. Ne pärjäävät huomattavan lämpimässä ja vähähappisessa vedessä, kestävät lyhytaikaisesti lähes 42 °C:n lämpötiloja.


title: Buck the World

text: Buck the World on Young Buckin toinen sooloalbumi, joka julkaistiin 27. maaliskuuta 2007.


title: Buck the World

text: Albumi nousi Yhdysvalloissa Billboard 200 -listan kolmannelle sijalle, ja sitä myytiin ensimmäisellä viikollaan 141 083 kappaletta.


title: M/S Houston Express

text: M/S Houston Express () on HL-2855 SCM-CHARTERin omistuksessa oleva konttialus. Nykyään saksalainen Hapag-Lloyd-laivayhtiö operoi aluksella. Alus on rakennettu vuonna 2005. Kuollutta painoa sillä on 107 000 tonnia. Houston Express on rekisteröity Saksan lipun alle ja sen kotisatama on Hampuri.


title: M/S Houston Express

text: Houston Expressin sisaralus on M/S Savannah Express.


title: Kirsti Pajari

text: Kirsti Kyllikki Pajari (ent. "Rautiainen", o.s. "Mikkola", 27. marraskuuta 1921 Helsinki – 9. marraskuuta 2010 Helsinki) oli suomalainen televisiojuontaja. Hän tuli tunnetuksi MTV:n tietokilpailuohjelman "Tupla tai kuitti" juontajana vuosina 1958–1988. Hänen ensimmäinen miehensä oli Yleisradion "Viisasten kerhon" perustaja Tauno Rautiainen. Jäätyään leskeksi Kirsti Rautiainen avioitui 1969 pääkonsuli Pentti Pajarin kanssa.


title: Kirsti Pajari

text: Kirsti Mikkola vietti lapsuutensa Lahdessa, jossa hän kirjoitti ylioppilaaksi Lahden tyttölyseosta. Sota-aikana hän toimi lottana. Hän avioitui Tauno Rautiaisen kanssa 1943, ja he asuivat vuoden New Yorkissa vauraan perheen hovimestarina ja kokkina.


title: Kirsti Pajari

text: Tauno Rautiaisen kuoltua 1962 Kirsti Rautiainen jatkoi miehensä tietovisailutyötä. Tv-ohjelma "Tupla tai kuitti" alkoi TES-tv:ssä (myöhemmin Tesvisio) 2. tammikuuta 1958 ja jatkui Mainos-tv:ssä vuodesta 1965 lähtien, yhteensä miltei 30 vuotta. Sen ohella Kirsti Rautiainen juonsi muun muassa suomalais-virolaista "Naapurivisaa" ja toimi päivätyönään muun muassa Colombia Oy:n osastopäällikkönä.


title: Hilja – maitotyttö

text: Hilja – maitotyttö on Toivo Särkän ohjaama suomalainen elokuva vuodelta 1953. Sen myös tuotti Toivo Särkkä. Käsikirjoitus perustuu Johannes Linnankosken novelliin ”Hilja, maitotyttö” vuodelta 1913.


title: Hilja – maitotyttö

text: Pääosissa näyttelevät Anneli Sauli ja Tauno Palo. Palo esittää maatalon isäntää, joka himoitsee nuorta karjapiikaa Hiljaa (Sauli). Saulo Haarlan esittämä nuori ylioppilas Yrjö yrittää myös saada Hiljan rakkauden, mutta talon isäntää se ei miellytä. Elokuvassa keskeisessä roolissa ovat myös taiteellisen Yrjön Hiljasta piirtämät muotokuvat, joista muodostuvien takaumien kautta tarinaa kerrotaan.


title: Hilja – maitotyttö

text: Suomenkielisessä rinnakkaisnimessä käytettiin väliviivatonta kirjoitusasua. Ensi-iltaan tullessaan "Hilja maitotyttö" aiheutti kohua eroottisten kohtaustensa takia. Erityisesti Anneli Saulin alastonuinti oli ajalle rohkeaa kuvastoa. Eroottinen sisältö takasi kuitenkin elokuvan myynnin kymmenkuntaan muuhun maahan. Elokuvan DVD-taltioinnissa on yhä K15-merkintä.


title: Hilja – maitotyttö

text: Hilja ja maalle kesänviettoon tullut Yrjö tapaavat alkukesällä Hiljan ollessa viemässä tilalta maitoa asemalle. Nuorten välille kehittyy nopeasti romanssi, jota tilan isäntä Kalevi ei hyväksy. Isäntäkin on näet halukas saamaan Hiljan itselleen, ja juhannusyönä tämä raiskaa tytön. Myöhemmin nuorten romanssi jatkuu, mutta onnea varjostavat paitsi sosiaaliset erot myös mustasukkainen Kalevi-isäntä.


title: Hilja – maitotyttö

text: Elokuvan ensi-ilta oli Helsingissä Rexissä ja Tuulensuussa.


title: Hilja – maitotyttö

text: "Helsingin sanomien" Arto Pajukallion mukaan Särkkä on onnistunut lataamaan kankeanrunolliseen ohjaukseensa hellyttävää ilmaisuvoimaa. Kriitikko pitää elokuvaa myös mainettaan tärkeämpänä seksuaalisen väkivallan kuvauksena. Kalle Peronkosken kuvaus saa Pajukalliolta erikoismaininnan.


title: Robert Faurisson

text: Robert Faurisson (25. tammikuuta 1929 – 21. lokakuuta 2018) oli ranskalainen kirjallisuudentutkija, joka on tullut kansainvälisesti tunnetuksi holokaustin kieltämisellään ja kyseenalaistamalla kaasukammioiden olemassaolon Natsi-Saksassa. Hän on perustellut yleisen historiankuvan kanssa ristiriidassa olevia näkemyksiään lukuisissa kirjoissa ja artikkeleissa usean vuosikymmenen ajan.


title: Robert Faurisson

text: Faurisson syntyi Sheppertonissa, Englannissa, ranskalaiselle isälle ja skotlantilaiselle äidille. Opiskeltuaan Pariisin yliopistossa hän opetti vuosina 1974–1979 kirjallisuutta Lyonin yliopistossa.


title: Robert Faurisson

text: Faurisson teki oman teoriansa holokaustin sepitteellisyydestä suurelle yleisölle tutuksi 1970-luvun lopussa. Hänen julkaisunsa herättivät huomattavaa kiistaa, ja Faurisson joutui jopa pahoinpidellyksi; vuonna 1989 hän sai vakavia vammoja, mutta kuntoutui leikkaushoidolla.


title: Robert Faurisson

text: Vuonna 1991 Faurisson julkaisi yhteistyössä Siegfried Verbeken kanssa hollanninkielisen teoksen "Het "Dagboek" van Anne Frank – een kritische benadering", jossa hän julistaa Anne Frankin päiväkirjan väärennökseksi.


title: Robert Faurisson

text: Faurisson on joutunut useasti ongelmiin oikeuden kanssa varsinkin sen jälkeen, kun holokaustin kieltämisen kriminalisoiva Gayssot'n laki astui voimaan Ranskassa vuonna 1990.


title: Broadcast (albumi)

text: Broadcast on suomalaisen pop-yhtye Broadcastin debyyttialbumi. Se julkaistiin vuonna 1981. CD-versio levystä ilmestyi vuonna 2001.


title: Broadcast (albumi)

text: Kaikki kappaleet säveltänyt, sanoittanut ja sovittanut Esa Kaartamo, ellei toisin mainittu.


title: Heartbeat Paradise

text: Heartbeat Paradise on suomalaisen pop-yhtye Broadcastin toinen studioalbumi. Se julkaistiin vuonna 1982.


title: Heartbeat Paradise

text: Kaikki kappaleet kirjoittanut Esa Kaartamo, ellei toisin mainittu.


title: Who’s Got the Ball

text: Who's Got the Ball on suomalaisen pop-yhtye Broadcastin kolmas studioalbumi. Se julkaistiin vuonna 1983. Albumista hitiksi nousi "You Break My Heart".


title: Steven Runciman

text: Sir James Cochran Stevenson Runciman (7. heinäkuuta 1903 – 1. marraskuuta 2000) oli tunnetuimpiin keskiaikatutkijoihin kuulunut brittiläinen historioitsija.


title: Steven Runciman

text: Runciman syntyi Northumberlandissa. Hän sai opetusta J. B. Buryltä ja toimi 1940-luvulla professorina Istanbulin yliopistolla saakka. Hänen tunnetuin teoksensa on ristiretkiä käsittelevä kolmiosainen kirjasarja, jonka osat ilmestyivät alun perin vuosina 1951, 1952 ja 1954.


title: Steven Runciman

text: Runcimanin muuhun tuotantoon kuuluu muun muassa Sarawakin historian kertova "The White Rajahs" (1960). Hän oli polyglotti ja voitti uransa aikana lukuisia huomattavia palkintoja. Hän oli henkisesti vireä lähes loppuun saakka ja teki vielä 97-vuotiaana (2000) matkan Athosvuorelle. Hän kuoli muutamaa kuukautta myöhemmin Radwayn kylässä Warwickshiressa.


title: Davit Orbeliani

text: Davit Orbeliani (, 11. tammikuuta 1739? – 29. toukokuuta 1796), joka tunnettiin yleisesti nimellä Davit "Kenraali" () oli georgialainen sotilashenkilö, poliitikko, kääntäjä ja runoilija.


title: Davit Orbeliani

text: Orbeliani kuului merkittävään georgialaiseen aatelissukuun, joka oli yhteydessä kuninkaalliseen Bagrationi-dynastiaan. Hän oli Sabaratianon prinssi, Somkhitin kuvernööri ja korkea-arvoinen sotilaskomentaja kuningas Erekle II:n alaisuudessa. Ereklen tytär Tamar (1749–1786) meni Orbelianin kanssa naimisiin Tbilisissä vuonna 1762.


title: Davit Orbeliani

text: Hän teki useita diplomaattimatkoja Iraniin, josta hän osti persialaisen ritariromanttisen seikkailukertomuksen "Qahraman-e qatelin" käsikirjoituksia. Orbeliani käänsi tarinan georgiaksi nimelle "Qaramaniani" (), joka seuraa persiankielistä alkuperäisteosta erittäin tarkasti paikallisesta georgialaisväristä huolimatta. Teos tuli Georgiassa huomattavan suosituksi. Hänet esitettiin myös sankarina aikalaisrunoilija Besikin (1750–1791) teoksissa, mihin hän vastasi kirjoittamalla rakkausrunoutta pitkälti Besikin hengessä.


title: Davit Orbeliani

text: Hän kuoli Tbilisissä vuonna 1796, ja hänet haudattiin Sionin katedraaliin.


title: Soon (albumi)

text: Soon on suomalaisen pop-yhtye Broadcastin neljäs studioalbumi. Se julkaistiin vuonna 1984.


title: Step On It

text: Step On It on suomalaisen pop-yhtye Broadcastin viides studioalbumi. Se julkaistiin vuonna 1987, kolme vuotta edellisestä albumista. CD-versio levystä ilmestyi vuonna 1998.


title: Step On It

text: Kaikki kappaleet sovittanut Broadcast.


title: Best of Broadcast

text: Best of Broadcast on suomalaisen Broadcast-popyhtyeen ensimmäinen kokoelmalevy. Se julkaistiin sekä LP- että CD-versiona vuonna 1989. Vuonna 2001 albumista julkaistiin remasteroitu painos, jonka masteroi Mika Jussila.


title: Handcrafted

text: Handcrafted on suomalaisen pop-yhtye Broadcastin kuudes ja viimeiseksi jäänyt studioalbumi. Se julkaistiin vuonna 1996, 9 vuotta edellisestä studiolevystä.


title: Handcrafted

text: Kannen "Handcrafted" tekstin alla on "sarjanumero" 00622041996. Merkitys lienee levyn julkaisupäivämäärä (22.04.1996), ja kyseessä on Broadcastin 6. studiolevy. Albumin kappaleista Talk to Joe ja Everybody Knows That Girl julkaistiin promosinglet.


title: George A. Olah

text: George Andrew Olah (; 22. toukokuuta 1927 Budapest – 8. maaliskuuta 2017 Beverly Hills, Kalifornia, Yhdysvallat) oli unkarilaissyntyinen kemisti. Hän ennätti opiskella ja myös opettaa Budapestissa ennen Unkarin kansannousua (1956), joka sai hänet muuttamaan lyhyeksi aikaa Englantiin.


title: George A. Olah

text: Lähdettyään Englannista Kanadaan Olah aloitti työskentelyn Dow Chemicalille Ontariossa. Hän sai Yhdysvaltain kansalaisuuden vuonna 1961 ja loi pitkän uran Etelä-Kalifornian yliopistossa Los Angelesissa. Hänet palkittiin vuonna 1994 Nobelin kemianpalkinnolla ja vuonna 2005 Priestley-mitalilla. Nobelin perusteena oli työ karbokationikemian alalla. Olah tutki myös metanolitalouden mahdollisuutta ja esitti metanolin käyttöä ehtyvien fossiilisten polttoaineiden korvaajana tulevaisuudessa.


title: George A. Olah

text: Olah oli Royal Societyn ulkomaalaisjäsen, ja hän kuului Yhdysvaltain Kansalliseen tiedeakatemiaan jo vuodesta 1976.


title: Länsiaustraliankäärmeenkaulakilpikonna

text: Länsiaustraliankäärmeenkaulakilpikonna ("Pseudemydura umbrina") on äärimmäisen uhanalainen kilpikonna, joka elää Australian länsiosissa. Se on Australian uhanalaisin matelijalaji. Länsiaustraliankäärmeenkaulakilpikonnan kuori on melko litteä, ja vaihtelee väriltään kellanruskeasta lähes mustaan elinalueen mukaan.


title: Loretta Swit

text: Loretta Swit (s. 4. marraskuuta 1937) on yhdysvaltalainen näyttelijä. Hänet tunnetaan parhaiten Margaret ”Hot Lips” Houlihanin roolista televisiosarjassa "M*A*S*H".


title: Loretta Swit

text: Swit syntyi Passaicissa, New Jerseyssä puolalaislähtöisille vanhemmille. Hän opiskeli näyttelemistä American Academy of Dramatic Artsissa. Aloitettuaan uransa teatterin puolella hän saapui Hollywoodiin vuonna 1970 ja esiintyi vierailurooleissa televisiosarjoissa kuten "Gunsmoke", "Vaarallinen tehtävä" ja "Mannix". "M*A*S*Hissa" hän näytteli sarjan alusta loppuun vuosina 1972–1983.


title: Loretta Swit

text: Swit sai oman tähden Hollywood Walk of Famelle vuonna 1989, ja hän on saanut televisiotyöllään kaksi Emmy-palkintoa vuosina 1980 ja 1982. Hän oli lisäksi moninkertainen Emmy-ehdokas ja nelinkertainen Golden Globe -ehdokas vuosina 1974, 1980, 1982 ja 1983.


title: Loretta Swit

text: Swit on ollut kerran naimisissa, näyttelijä Dennis Holahanin kanssa vuosina 1983–1995. Eron jälkeen hän ei ole mennyt uusiin naimisiin, eikä hänellä ole lapsia.


title: Piispanhiippa

text: Piispanhiippa ("Gyromitra infula") on maljasienten lahkoon kuuluva ruokasieni. Sen myrkyllisyydestä on ristiriitaista tietoa.


title: Piispanhiippa

text: Piispanhiipan lakki on epämääräisen muotoinen ja se muistuttaa hieman korvasientä. Sienen lakki on tumman punertavan ruskea ja noin kymmenen senttiä korkea. Lakki on muodoltaan satulamainen tai piispan hiippaa muistuttava, josta sieni on saanut nimensä. Ohutmaltoinen ja ontto lakki on laakeapoimuinen. Piispanhiipan ontto ja vaalea jalka on melko lyhyt. Itiöt ovat kooltaan noin 18-25 x 7-10 mikrometriä.. Maultaan sieni on mieto, tuoksuton.


title: Piispanhiippa

text: Piispanhiipan itiölavassa voi esiintyä pieni kotelosieni, "Sphaeronaemella helvellae".


title: Piispanhiippa

text: Pohjanpiispanhiippa ("Gyromitra ambigua") on hyvin samankaltainen laji. Sen jalan sävy on heikon violetti ja sen itiöt ovat piispanhiipan itiöitä pienempiä. Varma lajinmääritys on siten mahdollista vain mikroskoopilla. Ryöppäämättömät pohjanpiispanhiipat ovat aiheuttaneet myrkytysoireita, joten molempien lajien sienet kannattaa varmuuden vuoksi ryöpätä ennen ruoanlaittoa.Pohjanpiispanhiippa kasvaa paljaalla maalla.


title: Piispanhiippa

text: Piispanhiipan itiöemät kasvavat syksyllä, elokuun lopulta aina marraskuuhun asti. Niitä tavataan yleisimmin kangasmetsissä, hakkuualueilla, lahojen kantojen yhteydessä, metsäteillä ja niiden ojien varsilla.. Piispanhiippa on yleisempi Etelä- kuin Pohjois-Suomessa.


title: Piispanhiippa

text: Piispanhiippa on syötävä sieni, joskin se pitää ryöpätä. Sitä voi käyttää korvasienen tavoin. Piispanhiipan voi sekoittaa pohjanpiispanhiippaan, jonka tiedetään aiheuttaneen myrkytystapausten kaltaisia herkistymisreaktioita. Piispanhiippa säilyy kuivatettuna ja pakastettuna.


title: Maailman suurin keihäs

text: Maailman suurin keihäs on Teuvalla Etelä-Pohjanmaalla sijaitseva monumentti, joka pystytettiin vuoden 1964 olympialaisten keihäänheiton kultamitalistin Pauli Nevalan 60-vuotissyntymäpäivän kunniaksi vuonna 2000. Yli 24 metriä korkean keihään muoto ja mittasuhteet vastaavat Nevalan olympiakeihään muotoja ja mittasuhteita oikeissa suhteissa. Keihäs sijaitsee Teuvan vapaa-ajan keskus Parrassa. Monumentti paljastettiin juhlallisesti lauantaina 16. syyskuuta 2000 kello 15.00 urheilu- ja kansalaisjuhlassa, jossa juhlapuhujana oli Olympiakomitean pääsihteeri Kosti Rasinperä. Tilaisuudessa esiintyi muun muassa Pohjanmaan Sotilassoittokunta.


title: Eve Ensler

text: Eve Ensler (s. 25. toukokuuta 1953 Scarsdale, Yhdysvallat) on yhdysvaltalainen näytelmäkirjailija ja feministi, joka tunnetaan parhaiten "Vaginamonologeista" (1996).


title: Eve Ensler

text: Juutalaistaustainen Ensler syntyi Scarsdalessa New Yorkin osavaltiossa, ja valmistui Middlebury Collegesta vuonna 1975. Hän oli naimisissa Richard McDermottin kanssa vuodesta 1978, kunnes erosi vuonna 1988. Hän on näyttelijä Dylan McDermottin adoptioäiti.


title: Eve Ensler

text: Enslerin menestysteos, "Vaginamonologeja", on käännetty kymmenille kielille, ja sitä on esitetty yli sadassa maassa. Kirjailija on palkittu Obie-palkinnolla vuonna 1996 ja Guggenheim-stipendillä 1999. Hänen muita töitään on muun muassa "The Good Body" (2004).


title: Eve Ensler

text: Ensler asuu New Yorkissa uuden elämänkumppaninsa, psykoterapeutti Ariel Orr Jordanin kanssa.


title: Kuningas New Yorkissa

text: Kuningas New Yorkissa ("A King in New York") on Charlie Chaplinin ohjaama komediaelokuva vuodelta 1957, viimeinen, jossa hän näytteli itse pääroolia.


title: Kuningas New Yorkissa

text: Elokuva on poliittinen satiiri, joka tekee pilkkaa erityisesti Yhdysvaltojen senaikaisesta politiikasta. Chaplin tuotti elokuvan Euroopassa vuonna 1957, sen jälkeen kun Yhdysvallat (oikeusministerinä James McGranery) oli karkottanut hänet maasta poliittisista syistä vuonna 1952.


title: Kuningas New Yorkissa

text: Elokuvan vastaanotto oli ristiriitainen. Toisaalta on väitetty, että se ei yllä Chaplinin nuoruudentöiden tasolle ja että syyte kommunismin ihannoinnista musersi Chaplinin taiteellisen luomisvoiman. Elokuvan vastustus on johtunut ennen kaikkea sen yhteiskunnallisesta sisällöstä. Kyseessä on Peter von Baghin mukaan koko Chaplinin tuotannon purevin iva amerikkalaista elämänmuotoa kohtaan: "hän satirisoi siinä USAssa vallitsevia ilmiöketjuja, jotka ovat fasismin sukuisia".


title: Kuningas New Yorkissa

text: Baghin mukaan Yhdysvaltojen 1950-luvun poliittista ilmapiiriä kuvatessaan "Chaplin onnistui ainoana 1950-luvun ohjaajana käsittelemään yhteiskunnallisen trauman koko yhtälöä".


title: Kuningas New Yorkissa

text: Amerikkalaiset levittäjät boikotoivat elokuvaa tehokkaasti, eivätkä isot yhtiöt myöskään Englannissa ja Ranskassa suostuneet levittämään filmiä, vaan levitys jäi pienten tahojen tehtäväksi. Vuonna 1957 valmistuneen elokuvan ensiesitys Yhdysvalloissa oli vasta 1973.


title: Kuningas New Yorkissa

text: Päähenkilönä on Chaplinin itsensä esittämä Estrovian kuningas Igor Shahdov, joka on paennut vallankumouksen jälkeen maasta. Hänen syytetään lähteneen valtionkassa mukanaan. Koko valtionkassan on kuitenkin varastanut Estrovian pääministeri, ja Shahdov on joutua New Yorkissa puille paljaille. Television mainostoimittaja Ann Kay (Dawn Addams) saa kuitenkin houkutelluksi Shahdovin tekemään televisiomainoksia. Shahdov viedään tutustumaan myös amerikkalaiseen kouluun, jossa hän tapaa pikkuvanhan Rupert MacAbeen (roolissa Chaplinin oma poika Michael Chaplin). Rupertin vanhempia syytetään kommunisteiksi, ja kun Rupert itse myöhemmin viedään kuulusteluun, hänet painostetaan ilmiantamaan vanhempiensa ystävät, jotta vanhemmat vapautuisivat vankilasta. Tämä musertaa Rupertin itseluottamuksen. Myös Shahdov joutuu antiamerikkalaista toimintaa tutkivan komitean kuulusteluun, jolloin hän häpäisee koko komitean kastelemalla sen vahingossa palovesiletkulla. Shahdov on New Yorkin ympäristössä täydellisen vieras. Hänelle paljastuu, miten ihmisen yksityisyyttä urkitaan ja se tehdään julkiseksi, miten koko yhteiskunta on keinotekoinen ja läpikotaisin kaupallinen. Lopulta Shahdov päättää palata Eurooppaan.


title: John William McCormack

text: John William McCormack (21. joulukuuta 1891 – 22. marraskuuta 1980) oli yhdysvaltalainen poliitikko. Hän edusti Massachusettsia edustajainhuoneessa vuosina 1928–1971, ja toimi puhemiehenä 1962–1971.


title: John William McCormack

text: McCormack toimi Massachusettsin osavaltion edustajainhuoneessa 1920–1922 ja senaatissa 1923–1926. Hänet valittiin kongressiin 1928 edellisen edustajan kuoltua. Edustajainhuoneen enemmistöjohtajana hän oli 1940–1947, 1949–1953 ja 1955–1961.


title: Esa Kaartamo (albumi)

text: Esa Kaartamo on suomalaisen laulaja Esa Kaartamon debyyttialbumi sooloartistina. Se julkaistiin vuonna 1985.


title: Tšabua Amiredžibi

text: Tšabua (Mzetšabuk) Amiredžibi (, 18. marraskuuta 1921 Tbilisi – 12. joulukuuta 2013) oli georgialainen kirjailija, joka tunnetaan pääteoksestaan "Lainsuojaton" ("Data Tutaškhia") sekä pitkästä oleskelustaan Neuvostoliiton vankiloissa.